title: Kloonaus

text: Yhdysvaltalainen elokuva "The Island" kertoo klooneista, joita manipuloidaan ja käytetään loppujen lopuksi niin sanottujen alkuperäisten ihmisten varaosina.


title: Tekstinkäsittely

text: Tekstinkäsittely tarkoittaa tietokoneella toimivan tekstinkäsittelyohjelman käyttämistä tekstin kirjoittamiseen, muokkaamiseen ja tulostamiseen. Tekstinkäsittelyn apuneuvoina itse tietokoneen ja tekstinkäsittelyohjelman lisäksi voivat toimia näppäimistö ja hiiri, sekä joissakin tapauksissa myös mikrofoni tai muu eri käyttäjien (esimerkiksi liikuntarajoitteisten) fyysisiin tarpeisiin suunniteltu laite.


title: Tekstinkäsittely

text: Tekstinkäsittelyyn kuuluu tyylien käyttö. Tekstinkäsittelyohjelmalla voi tehdä automaattisia sisällysluetteloita, alaviitteitä ja ristiviittauksia. Tekstinkäsittelyohjelmissa on alkeellisia taulukkolaskenta-, tietokanta- ja graafisia ominaisuuksia.


title: Tekstinkäsittely

text: Tekstinkäsittelyyn tarkoitettuja ohjelmia ovat:


title: Tekstinkäsittely

text: Microsoft Word on markkinoiden johtava tekstinkäsittelyohjelma käyttäjien lukumäärällä mitattuna. Microsoft on arvioinut, että Office-julkaisua käyttää noin puoli miljardia käyttäjää. Markkinoilla on lukuisa määrä muita kaupallisia tekstinkäsittelyohjelmia, kuten WordPerfect. Avoimen lähdekoodin ohjelmistojen puolella OpenOffice.org Writer lisää nopeasti tunnettavuutta.


title: Tekstinkäsittely

text: IBM alkoi käyttää termiä tekstinkäsittely 1960-luvulla.


title: Tekstinkäsittely

text: Varhain 1970-luvulla Linolex, Lexitron ja Vydec rakensivat pioneerityönä tekstinkäsittelyjärjestelmän, jossa oli kuvaputkinäyttö muokkausta varten. Varsinainen läpimurto tapahtui kuitenkin vuonna 1976, jolloin Wang Laboratories valmisti kuvaputkipohjaisen järjestelmän. Myös kanadalainen elektroniikkayhtiö Applied Electronics Company esitteli samanlaisen järjestelmän, mutta meni konkurssiin vuotta myöhemmin.


title: Tekstinkäsittely

text: Aikaisemmin yleisesti käytössä olleita tekstinkäsittelyohjelmia ovat olleet:


title: Aikakauslehti

text: Aikakauslehti on tilattava, irtonumerona ostettava tai jäsenyyden tai asiakkuuden perusteella vastaanotettava julkaisu, joka ilmestyy säännöllisesti vähintään kerran vuodessa. Sen ilmestymistiheys on harvempi kuin sanomalehdellä ja toisin kuin sanomalehdellä, uutiset eivät ole sen oleellisinta sisältöä. Aikakauslehdessä on tyypillisesti useiden sivujen tai aukeamien laajuisia, usein suurikokoisilla valokuvilla kuvitettuja artikkeleita ajankohtaisista aiheista. Aikakauslehti ei ole sisällöltään pääasiassa mainontaa, eikä mainosten osuus ylitä toimituksellisen sisällön osuutta.


title: Aikakauslehti

text: Aikakauslehti voi olla painettuna kooltaan, muodoltaan ja painopaperiltaan millainen tahansa ja digitaalisena luettavissa millä laitteella tahansa.


title: Aikakauslehti

text:
Ensimmäisinä aikakauslehtinä maailmassa pidetään englantilaisten Richard Steelen ja Joseph Addisonin vuonna 1709 perustamaa "The Tatler" -lehteä ja vuosina 1711–1712 julkaisemaa "The Spectatoria". Ne poikkesivat sanomalehdistä, koska niiden sisältö painottui pikemminkin viihteeseen ja valistukseen kuin uutisten ja kovan faktatiedon välittämiseen. Niiden esimerkkiä noudattivat myös Pohjois-Amerikan ensimmäiset aikakauslehdet, kuten Benjamin Franklinin vuonna 1741 perustamia "The General Magazine, and Historical Chronicle, For all the British Plantations in America" ja Andrew Bradfordin
"American Magazine, or a Monthly View of the Political State of the British Colonies". Näistä molemmat lopetettiin jo muutaman numeron jälkeen. Myös Ruotsista tunnetaan moraalikysymyksiin keskittyneitä sivistyshenkisiä viikkolehtiä jo 1700-luvulta.


title: Aikakauslehti

text: Ensimmäisten aikakauslehtien lukijoita oli tuolloinen lukutaitoinen sivistyneistö, jotka olivat käytännössä kaikki miehiä. Lehdet ladottiin ja painettiin vaivalloisesti käsin, eikä niissä juuri käytetty kuvitusta mahdollista kannen puupiirrosta lukuun ottamatta. Postivaunut joko kieltäytyivät kuljettamasta sanomalehtiä paksumpia ja tilaa vieviä aikakauslehtiä tai vaati niistä kovan hinnan.


title: Aikakauslehti

text: Suomessakin ensimmäiset aikakauslehdet olivat uskonnollisiin ja moraalisiin kysymyksiin keskittyviä lehtiä kuten "Mnemosyne" (1819), tai sitten tieteellisten seurojen julkaisemia akateemisia julkaisuja. Ensimmäinen varsinainen aikakauslehti oli naisille suunnattu, sivistyneitä tapoja opettava "Om Konsten at rätt behaga" (1782).


title: Aikakauslehti

text: 1800-luvulla lukutaito länsimaissa yleistyi nopeasti, ja samalla keskiluokka vaurastui. Yhdysvalloissa perustettiin vuosina 1825–1850 noin 5 000 uutta aikakauslehteä, joista läheskään kaikki eivät toki menestyneet. Vuonna 1885 siellä ilmestyi 3 330 aikakauslehteä, joista parhaat ylsivät noin sadan tuhannen lukijamääriin. Näitä olivat vuonna 1879 perustettu "Ladies’ Home Journal" ja "The Saturday Evening Post", jonka juuret juontavat Benjamin Franklinin vuonna 1728 perustamaan "Pennsylvania Gazette"en. Muita varhaisia amerikkalaisia aikakauslehtiä olivat "Atlantic Monthly, Century Magazine" ja "Scribner’s Magazine".


title: Aikakauslehti

text: 1800-luvun lopulla ilmoittelu eli lehdissä julkaistavat mainokset olivat tulleet tilaus- ja irtonumeromaksujen ohella aikakauslehtien tärkeäksi rahoitusmuodoksi. Myös aikakauslehtien painoasu ja kuvitus olivat saaneet enemmän näyttävyyttä valokuvauksen ja erilaisten kemigrafisten menetelmien kehittymisen myötä. Höyryvoiman ansiosta paperinvalmistus oli halvempaa ja nopeampaa, samoin painatus höyryvoimalla käyvien rotaatiopainokoneiden ansiosta. Tekstinvalmistuksen mullisti vuonna 1886 markkinoille tuotu Linotype-latomakone. Kaikki nämä vaikuttivat siihen, että aikakauslehdet tulivat hinnaltaan yhä useamman ulottuville.


title: Aikakauslehti

text: 1900-luvulla aikakauslehtiä julkaistiin yhä enemmän ja yhä erikoistuneemmille kohderyhmille suunnattuina. Muiden lehtien sisältöä tiivistävä "Reader’s Digest" (Suomessa "Valitut Palat") osoittautui maailmanlaajuiseksi menestykseksi. Henry Lucen perustama, näyttävään kuvajournalismiin panostanut "Life" hävisi television kuvavyörylle, mutta saman kustantajan viikoittainen uutislehti "Time" ja urheiluaikakauslehti "Sports Illustrated" menestyivät pidempään. Valokuvien – ensin mustavalkoisten ja vähitellen myös värikuvien – yhä näyttävämpi toistuminen syväpaino- ja offsetpainoprosessissa synnytti uusia aikakauslehtimuotoja, kuten muotilehdet (esim. "Vogue"), miestenlehdet (esim. "Playboy") ja maantieteelliset aikakauslehdet, kuten "National Geographic". Aikakauslehtien kirjoittavien toimittajien lisäksi myös niiden ulkoasun suunnittelijoista ja valokuvaajista alkoi tulla tunnettuja nimiä 1930- ja 1940-luvuilla.


title: Aikakauslehti

text: Monet suomalaiset yhä julkaistavat aikakauslehdet ovat saaneet alkunsa 1900-luvun alkupuolella. Yleisaikakauslehtien "Avun" ja "Seuran" lisäksi niitä ovat naistenlehdet "Eeva" ja "Me Naiset", Sanoma-osakeyhtiön Suomeen tuomat "Aku Ankka" ja "Valitut Palat", harrastelehdet kuten "Kamera-lehti" ja "Kalamies" sekä ammattilehdet kuten "Talouselämä" ja "Lakimiesuutiset".


title: Aikakauslehti

text: 1900-luvun jälkipuoliskolla tietoliikennetekniikan kehitys ja sähköinen aineistonvalmistus nopeuttivat aikakauslehtien julkaisu- ja painoaikatauluja. Toisaalta televisiomainonta alkoi yhä enemmän kilpailla aikakauslehti-ilmoittelun kanssa näyttävän mielikuvamainonnan välineenä. Tuhansien eri kohderyhmille suunnattujen kaupallisten aikakauslehtien lisäksi monien järjestöjen, yritysten ja muiden organisaatioiden yhteydenpitokanavaksi niiden eri sidosryhmien kanssa tuli aikakauslehden kaltainen, säännöllisesti ilmestyvä painojulkaisu.


title: Aikakauslehti

text: 2000-luvulla internetin tarjoamat mahdollisuudet lähes reaaliaikaiseen tiedonvälitykseen ovat koetelleet niin sanoma- kuin aikakauslehtikustantamoiden taloutta ja innovaatiokykyä yhä kovemmaksi käyvässä selviytymistaistelussa. Yhdysvalloissa aikakauslehtien irtonumeromyynti putosi 45 prosenttia vuodesta 2007 vuoteen 2012. Uusia aikakauslehtinimikkeitä tuodaan yhä markkinoille, mutta lähes poikkeuksetta painettuihin lehtiin liittyy myös näyttävä ja jatkuvasti ylläpidettävä verkkosivusto tai muita sähköisiä palveluja.


title: Aikakauslehti

text: Viime vuosikymmeninä yhä useammista aikakauslehdistä on tullut kansainvälisiä brändejä, joita julkaistaan usealla eri kielellä eri maiden tarpeisiin sovellettuina. Eri maiden aikakauslehtikustantajat tekevät monenlaista yhteistyötä lisenssisopimuksin tai perustamalla yhteisyrityksiä. Kun kehittyneissä länsimaissa aikakauslehtien suosio laskee, tällä tavoin hyväksi havaittuja lehtikonsepteja voidaan helposti soveltaa nouseville markkinoille, kuten vaurastuviin Aasian tai itä-Euroopan maihin. Esimerkiksi saksalaisen Bertelsmannin enemmistöomistuksessa oleva Gruner+Jahr -kustantamo julkaisi vuonna 2004 Puolassa seitsemää oman lehtensä lisäksi yhdysvaltalaisen Condé Nast -yhtiön "Glamour"-muotilehteä. Venäjällä saksalainen Axel Springer julkaisi tuolloin "The Washington Postin" omistamaa "Newsweekiä" ja talouslehti "Forbesia". Springer julkaisi lisäksi muun muassa "Playboyta" Tšekissä, kun taas Saksan markkinoilla myytävää "Playboyta" julkaisi vuonna 2004 müncheniläinen Burda Media. Hearstin omistama "Cosmopolitan" ilmestyy yli 50 maassa lisenssisopimusten avulla. Suomalainen Sanoma oli vuosina 2005–2015 mukana yrityksessä, joka julkaisee "Cosmopolitan"- ja "Esquire"-lehtiä Venäjällä.


title: Aikakauslehti

text: Tavallinen formaatti on A4 (297×210 mm), ”jenkkikoko” on noin 225×270 mm, lisäksi on muita vakiintumattomia kokoja, kuten muun muassa HS kuukausiliite.Lähde: MediaAuditFinland Oy, 2015.Lähde: KMT Lukija -tutkimus, MediaAuditFinland Oy, 2015.


title: Aikakauslehti

text: Suomessa aikakaus- ja sanomalehtien tilausmaksun arvonlisävero oli vuoden 2011 loppuun asti nolla prosenttia. Menettely oli peräisin 1960-luvulta ja perusteena olivat lehtien merkitys uutisten välittäjinä ja kansansivistykselliset seikat. Euroopan unioniin liittyessään Suomi sai oikeuden jatkaa verovapautta. Aikakauslehtien tultua arvonlisäveron alaisiksi vuoden 2012 alusta niiden kustantajat alkoivat pian postittaa lehtiä Ahvenanmaalta veron välttämiseksi, jolloin veron tuotto putosi kymmenesosaan. Kun Ahvenanmaan käyttö tehtiin lainmuutoksella mahdottomaksi 2015, kustantajat siirtyivät postittamaan lehtiä alv-vapaasti lähimmästä EU:n ulkopuolisesta maasta, Norjasta.


title: Aikakauslehti

text: Aikakauslehtiä jaotellaan niiden sisällön, kohdeyleisön ja julkaisijan mukaan. Lehdet voidaan jakaa myös miesten- ja naistenlehtiin. Erikoisaikakauslehdet voidaan jakaa moniin alaryhmiin, kuten sisustus, harrastuslehdet, tekniikka, talous jne.


title: PDF

text: PDF () on Adoben 1990-luvulla kehittämä PostScript-kieleen pohjautuva ohjelmistoriippumaton, siirrettävä tiedostomuoto. Sitä käytetään pääasiallisesti sähköiseen julkaisemiseen, tulostamiseen ja painamiseen. PDF-tiedosto on tulostimen ja näytön tarkkuudesta riippumaton. PDF:n versio 1.7 on hyväksytty ISO 32000 -standardi.


title: PDF

text: PDF-tiedostomuoto soveltuu valmiiden julkaisujen siirtämiseen tietojärjestelmistä toiseen, esimerkiksi mainostoimiston tietokoneelta painotalon tietokoneelle. Julkaisun taitto, grafiikka ja kirjasimet – puhekielellä fontit – siirtyvät PDF-tiedoston mukana. Julkaisun ulkoasu säilyy kaikissa käyttöjärjestelmissä samana. Kuvia on mahdollista pakata PDF-tiedostoa tehtäessä, jos halutaan tehdä nopeasti latautuva ja tiedostokooltaan pieni sähköinen julkaisu. Kirjasimet voidaan liittää PDF-tiedostoon, joten tiedoston teksti näkyy oikein, vaikka lukijan koneessa ei olisikaan kyseisiä kirjasimia. Tämä on varsin suositeltavaa.


title: PDF

text: Paino- tai tulostuskäyttöön tehtävää PDF-tiedostoa luotaessa on kuitenkin aina huomioitava luotavan tiedoston resoluutio sekä mahdolliset jälkikäsittelyvarat sivukokoon eli minkälaiseen käyttöön ja kokoon tiedosto on tarkoitettu.


title: PDF

text: PDF-tiedostoihin voi liittää vuorovaikutteisia toimintoja. Kuvaa klikkaamalla voi esimerkiksi käynnistää videoesityksen, tai julkaisuun voi liittää äänitiedostoja, jotka käynnistyvät sivuja avattaessa. PDF-asiakirjoihin voi liittää myös hyperlinkkejä.


title: PDF

text: PDF-tiedostoista voi tehdä luettelon, johon voi kohdistaa hakuja mistä tahansa samalla tietokoneella sijaitsevasta PDF-tiedostosta. Luetteloita voi olla useita ja niihin kaikkiin voi tehdä haun yhden vuoropuheluikkunan kautta. Lähes samaan tapaan etsitään avainsanoja julkaisun sisällöstä.


title: PDF

text: PDF-tiedostoja voi tehdä tulostamalla asiakirjan ensin virtuaalitulostimella PostScript-tiedostoksi (PS), minkä jälkeen PS-tiedosto muunnetaan PDF-tiedostoksi esimerkiksi Acrobat Distiller -ohjelmalla tai ps2pdf-ohjelmalla (Unix/Linux). Asiakirjan voi useista ohjelmista tulostaa myös suoraan PDFWriter-nimiseen virtuaalitulostimeen, joka luo PDF-dokumentin suoraan. Joistakin ohjelmista (esimerkiksi LibreOffice, Adobe Photoshop, Microsoft Office, OpenOffice) on myös mahdollisuus tallentaa tiedostoja suoraan PDF-muotoon.


title: PDF

text: PDF-standardointi sisältää muun muassa seuraavat ISO-standardien mukaiset alaluokat:


title: PDF

text: PDF-tiedostot voivat sisältää DRM-tekniikkaa kuten eston dokumentin tulostamiselle tai ne voivat lähettää tietoa halutulle web-serverille. Tämä mahdollistaa PDF-tiedoston kotiin soittamisen ja siten käyttäjän IP-osoitteen ja mahdollisesti muiden tietojen tallentamisen.


title: PDF

text: PDF-tiedostojen tuottamiseen, lukemiseen ja muuhun käsittelyyn löytyy monia ohjelmia.


title: PDF

text: PDF:n katselu onnistuu muun muassa seuraavilla ohjelmilla:


title: PDF

text: Myös internetselaimet, kuten Chrome ja Firefox osaavat näyttää PDF-tiedostoja.


title: PDF

text: PDF:n luominen onnistuu muun muassa seuraavilla ohjelmilla:Myös toimisto-ohjelmistot, kuten LibreOffice, Microsoft Office ja OpenOffice osaavat tallentaa PDF-tiedostoja.


title: PDF

text:
Ohjelmakirjastoja ja -komponentteja PDF-tiedostoformaatin liittämiseksi ohjelmiin:
PDF-tiedoston lähettäminen Postita-palvelussa API:n kautta ja postitus paperikirjeenä:


title: Taloussanomat

text: Taloussanomat on nykyisin vain internetissä osana Ilta-Sanomia julkaistava taloussanomalehti ja Suomen suurin talousverkkomedia eri kävijöiden määrällä mitattuna. "Taloussanomien" viimeinen painettu versio ilmestyi vuoden 2007 lopussa, minkä jälkeen lehti siirtyi kokonaan verkkoon.


title: Taloussanomat

text:
Taloussanomat.fi:ssä oli vuonna 2012 viikoittain noin 700 000 eri kävijää, mikä tekee "Taloussanomista" maan suurimpiin kuuluvan verkkojulkaisun.
Luvut käyvät ilmi TNS Metrixin viikoittain julkaisemasta verkkolehtien kävijämääristä.


title: Taloussanomat

text: "Taloussanomien" osana toimii myös talousuutistoimisto Startel. Lehti julkaisee myös tieto- ja viestintätekniikan ajankohtaisverkkolehteä "Digitoday" sekä vuosien 1999 ja 2015 aikana "It-viikko"-verkkolehteä. Lehteä julkaiseva "Ilta-Sanomat" kuuluu Sanoma-konsernin Sanoma Media Finland -tytäryhtiöön, joka omistaa "Taloussanomat" kokonaan.Sanoma Osakeyhtiö alkoi pohtia 1990-luvulla kilpailijan perustamista "Kauppalehdelle", joka tuolloin hallitsi kokonaan talouslehtien markkinaa. "Taloussanomien" ensimmäinen numero julkaistiin lopulta 18. marraskuuta 1997. Paperiversio lehdestä ilmestyi tiistaista lauantaihin. Ensimmäinen "It-viikon" numero ilmestyi 18. marraskuuta 1999. Vuosina 2002–2005 "Taloussanomat" hoiti myös tv-kanava Nelosen "Talousuutisia". Myös Nelonen kuuluu Sanoma-konserniin.


title: Taloussanomat

text: "Taloussanomien" levikki vuonna 2006 oli arkisin 34 002 ja lauantaisin 42 933. Viimeinen, järjestyksessään 2 537. paperilehti ilmestyi 28. joulukuuta 2007. Painettu lehti muuttui vuoden 2008 alusta vain internetissä ilmestyväksi. Painettuna "Taloussanomat" oli tehnyt tappiota koko historiansa ajan.


title: Taloussanomat

text: Keväällä 2009 Sanoma-konserni kertoi siirtävänsä "Taloussanomat" osaksi "Ilta-Sanomien" organisaatiota. Tässä yhteydessä vastaavaksi päätoimittajaksi nimitettiin "Ilta-Sanomien" vastaava päätoimittaja Tapio Sadeoja.


title: Taloussanomat

text: Vuoden 2015 lopussa "Taloussanomat" ilmoitti "Digitodayn" ja "It-viikon" toimitusten yhdistyvän, minkä johdosta "It-viikko" lopetettiin ja sen toimitus siirtyi "Digitoday"-verkkolehden toimitukseen. "Taloussanomien" mukaan "Digitoday" on jo nyt Suomen ict-alan suurin verkkomedia ja vahvistuu tällä muutoksella entisestään.


title: Jani Saxell

text: Jani Saxell (s. 1972 Helsinki) on suomalainen kirjailija ja toimittaja. Hän on työskennellyt WSOY:n kustannustoimittajana ja "Kulttuurivihkot"-lehden toimitussihteerinä. Saxell on toimittanut Suomen Kirjailijaliiton "Kirjailija"-lehteä yhdessä Terhi Rannelan kanssa.


title: Jani Saxell

text: Vapaana toimittajana Saxell on avustanut yli 50 lehteä (muun muassa "City", "Parnasso", "Vihreä Lanka", "Voima", "Kansan Uutiset", "Kirkko ja kaupunki" ja "Yliopisto"), kirjoittanut eri artikkelikokoelmiin ja tehnyt journalistisia matkoja Venäjälle, Valko-Venäjälle, Israeliin ja Palestiinaan sekä Latinalaiseen Amerikkaan ja Yhdysvaltoihin.


title: Jani Saxell

text: Saxell valmistui filosofian maisteriksi kesällä 2006. Hänen gradunsa aiheena oli Timo Pusan tuotanto. Hän on opiskellut yleistä kirjallisuustiedettä, folkloristiikkaa, uskontotiedettä, taide- ja yhteiskuntahistoriaa, viestintää ja Latinalaisen Amerikan ja Venäjän tutkimusta.


title: Jani Saxell

text: Vuonna 2000 Saxell voitti J. H. Erkon kirjoituskilpailun.


title: Jani Saxell

text: Saxellin novellikokoelma "Ensilumi" (2002) liikkuu vuosituhannen vaihteen suomalaisessa todellisuudessa. Novellien henkilögalleriaan kuuluu pikkurikollisia, taiteilijanalkuja, sopeutumattomia ja skinheadeja, radanvarsikaupunkien ja vanhana syntyneiden, surumielisesti Kehä III:n suuntaan hymyilevien lähiöiden kasvatteja.


title: Jani Saxell

text: Romaani "Minä, Lotta ja Päivikki" (2003) sijoittuu 2000-luvun alkuun helsinkiläisiin opiskelijapiireihin, mediatalojen liepeille ja globalisaatiokriittiseen aktivismiin kytkeytyvä kolmiodraama ja aikalaisromaani. Juhana Rossi kritisoi "Ylioppilaslehdessä" Saxellin tapaa käyttää tunnistettavasti oikeita henkilöitä fiktiivisen tarinansa hahmoina.


title: Jani Saxell

text: "Huomispäivän vartijoiden" (2007) pitkien novellien aihepiiri liikkuu Itä-Helsingistä science fictioniin, fantasiaan ja lähiötason maagiseen realismiin. Tapahtumapaikkoja ovat myös 1950-luvun Pariisi, 2010-luvun Yhdysvallat ja 2030-luvun Pietari.


title: Jani Saxell

text: Saxellin matka- ja reportaasikirja "Vaihtoehtoinen USA" (2009) on katsaus Yhdysvaltain kansalaisjärjestökenttään, Vietnamin ja Irakin veteraanien, naisten, mustien, latinoiden ja intiaanien näkemyksiin maansa nykytilasta. Siinä tutustutaan New Orleansin kivuliaaseen jälleenrakennukseen hurrikaani Katrinan jäljiltä, New Yorkin Brooklynin monikulttuurisuuteen, Seattlen musiikkipiireihin, San Franciscon lahteen turistikulissien takana ja Yhdysvaltain ja Meksikon rajalle kohoavaan, laittoman siirtolaisuuden vastaiseen muuriin. Kirja käsittelee myös amerikkalaista nykykulttuuria, erityisesti amerikkalaista nykykirjallisuutta haastattelujen muodossa.


title: Jani Saxell

text: Vuonna 1999 Saxell valittiin sitoutumattoman vasemmiston edustajaksi Helsingin yliopiston ylioppilaskunnan edustajistoon.


title: Jani Saxell

text: Vasemmistotaiteilijoiden ja -kulttuurityöntekijöiden toimintaryhmä VATAKin pamfletissa Ilman Lenin-setää (Into Kustannus Oy, 2011) Saxell aatetovereineen hahmotteli vasemmiston tulevaisuutta.


title: Saxell

text: Saxell on muun muassa seuraavien henkilöiden sukunimi:


title: Siirtoäänivaalitapa

text: Siirtoäänivaalitapa on vaalitapa, jossa äänestäjä merkitsee ehdokkaansa äänestyslippuun suosituimmuusjärjestyksessä. Ehdokkaita voi merkitä yhden tai useamman, mutta äänestäjällä on kuitenkin käytössään vain yksi ääni. Tilanteessa, jossa ääni tavallisesti menisi ”hukkaan”, se siirtyy listassa seuraavalle ehdokkaalle. Siirtoäänivaalitavan tarkoituksena on minimoida hukkaäänet ja vähentää taktista äänestämistä. Se mahdollistaa suhteelliset henkilövaalit ilman listoja, mutta sitä voi käyttää myös listavaaleissa.


title: Siirtoäänivaalitapa

text: Siirtoäänivaaleissa äänestäjä merkitsee äänestyslippuunsa mieleisensä ehdokkaat (tai puolueet) mieluisuusjärjestyksessä. Tämän jälkeen läpi päässeet ehdokkaat ratkaistaan kolmessa vaiheessa.Esimerkissä on 3 ehdokasta, kaksi täytettävää paikkaa ja 45 ääntä. Äänikynnykseksi muodostuu 16 (katso kohta "Äänikynnys").Ehdokas A on saanut 15 ylijäämä-ääntä yhteensä 31 äänestyslipusta. Ylijäämä-äänet siirretään eteenpäin antamalla jokaiselle lipulle uusi arvo, joka on 15/31 = 0,48. Toisessa vaiheessa ehdokas, joka on toisena äänestyslipussa, jossa A on ensimmäisenä saa 0,48 ääntä.Tässä vaiheessa yhtä monta ehdokasta, kuin oli avoimia paikkoja, on ylittänyt äänikynnyksen. Valituiksi tulevat siis ehdokkaat A ja C.


title: Siirtoäänivaalitapa

text: Edellisessä esimerkissä meni hukkaan 13 ääntä (45–2×16). Suhteellisen suuri hukkaäänten määrä johtui siitä, että valittavia oli vain kaksi. Toisaalta, jos ääniä ei siirrettäisi, tulos muuttuisi siten, että hukkaan menisi peräti 25 ääntä. Siirtoäänijärjestelmä vähentää hukkaäänten määrää siirtämällä eteenpäin ylijäämä-äänet sekä liian vähän ääniä saaneiden ehdokkaiden äänet.


title: Siirtoäänivaalitapa

text: Siirtoäänivaalissa hukkaäänten minimointi ja taktisen äänestämisen tarpeettomuus liittyvät toisiinsa. Jos ensisijaisesti A:ta ja toissijaisesti C:tä kannattaneet henkilöt olisivat tienneet etukäteen muiden äänestyskäyttäytymisestä, he olisivat voineet jakaa omat äänensä jo ensimmäisellä kierroksella ja siten vaikuttaa tulokseen. Siirtoäänijärjestelmä tekee tällaisesta käyttäytymisestä vähemmän tarpeellista.


title: Siirtoäänivaalitapa

text: Se, että karsiutuvien ehdokkaiden äänet siirretään eteenpäin, rohkaisee ihmisiä äänestämään myös kannattamiaan ehdokkaita, joiden läpimenoon he eivät usko, ja näin vähentää ihmisten kokemaa tarvetta taktiseen äänestämiseen.


title: Siirtoäänivaalitapa

text: Siirtoäänivaalitapa toteuttaa suhteellisuutta eri tavalla kuin listavaalit. Listavaaleissa suhteellisuus toteutetaan ainoastaan ehdokaslistoja asettaneiden mielipideryhmien (erityisesti puolueiden) välillä, mutta ei yksittäisen puolueen sisäisten mielipideryhmien välillä eikä puoluerajoja ylittävien mielipideryhmien välillä. Siirtoäänivaalissa sen sijaan suhteellisuus toteutuu automaattisesti kaikkien äänestäjäkunnassa olevien mielipideryhmien (tässä yhteydessä mielipideryhmäksi katsotaan kukin äänestäjäkunnan osa, joka on keskenään yksimielinen siitä, että tietty osa ehdokkaista on parempia kuin yksikään tämän osan ulkopuolella oleva ehdokas) välillä. Puolueet yleensä pitävät puolueiden välistä suhteellisuutta ainoana merkityksellisenä suhteellisuutena ja vierastavat ajatusta sitoutumattomien äänestäjäryhmien välisestä suhteellisuudesta, ja vastustavat siksi siirtoäänivaalia.


title: Siirtoäänivaalitapa

text: Siirtoäänivaalitapaa voi soveltaa joko puhtaana henkilövaalina tai henkilövaalin ja listavaalin yhdistelmänä. Kun siirtoäänimenetelmää sovelletaan henkilövaalin ja listavaalin yhdistelmässä, saa äänestäjä asettaa peräkkäin paremmuusjärjestykseen sekä yksittäisiä ehdokkaita että puolueita. Puolueelle annettu sija tarkoittaa äänen jakamista murto-osina niille kyseisen puolueen ehdokkaille, joita äänestäjä ei erikseen merkitse millekään sijalle.


title: Siirtoäänivaalitapa

text: Australiassa (jossa siirtoäänivaalista on käytössä useampia versioita) on käytössä myös sellainen listavaalin ja henkilövaalin yhdistelmä, jossa äänestäjä saa valita, listaako vaalin kaikki ehdokkaat haluamansa paremmuusjärjestykseen vai ruksaako jonkin puolueen asettaman paremmuusjärjestyksen. Tällöin menetelmä on käytännössä jo varsin lähellä suljettua listavaalia.


title: Siirtoäänivaalitapa

text: Äänikynnyksen asettamiseen käytetään kolmea eri kaavaa, jotka ovat.


title: Siirtoäänivaalitapa

text: Hare quota lasketaan kaavalla formula_1


title: Siirtoäänivaalitapa

text: Droop quota lasketaan kaavalla formula_2


title: Siirtoäänivaalitapa

text: Imperiali quota lasketaan kaavalla formula_3


title: Siirtoäänivaalitapa

text: Äänikynnysten suuruusjärjestys on Hare > Droop > Imperiali. Äänikynnyksen valintaan vaikuttaa se, millaista vähemmistösuojaa halutaan: Mitä suurempi äänikynnys on, sitä pienempi osa äänistä voi mennä hukkaan, mikä omalla tavallaan parantaa vähemmistösuojaa. Toisaalta pienempi äänikynnys vaikuttaa siten että pienempi vähemmistö voi saada läpi nimenomaan oman ehdokkaansa.


title: Siirtoäänivaalitapa

text: Siirtoäänivaalin periaate on, että äänestäjä saa merkitä vaalilipullaan paremmuusjärjestykseen niin monta ehdokasta kuin haluaa. Käytössä on kuitenkin myös versio, jossa äänestäjän sallitaan merkitä paremuusjärjestykseen enintään niin monta ehdokasta kuin on vaalissa täytettäviä paikkoja. Tällä voi olla käytännön merkitystä myös vaalituloksen kannalta, etenkin jos vaalissa täytettävien paikkojen lukumäärä on pieni. Eräässä toisessa versiossa äänestäjän edellytetään asettavan kaikki vaaliin asetetut ehdokkaat paremmuusjärjestykseen. Usein tällaiseen menettelyyn on liittynyt äänestäjälle tarjottu mahdollisuus korvata omakohtaisesti merkitty paremmuusjärjestys ruksaamalla lipulla tarjottu ruutu, joka tarkoittaa että äänestäjä hyväksyy tietyn puolueen asettaman paremmuusjärjestyksen sellaisenaan.


title: Siirtoäänivaalitapa

text: Siirtoäänivaalitapaa käytetään muun muassa seuraavissa maissa:


title: Ari Lahdenmäki

text: Ari Matti Lahdenmäki (s. 1977) on suomalainen toimittaja. Hän on erikoistunut etenkin yhteiskunnalliseen ja oikeusjournalismiin. Lahdenmäki on tehnyt yhteistyötä esimerkiksi Riku Rantalan ja Tuomas Milonoffin kanssa sekä ollut toimittajana muun muassa Helsingin Sanomissa, Journalistissa ja Ylen A-studiossa.


title: Ari Lahdenmäki

text: Lahdenmäki on tuomittu ehdolliseen vankeuteen raiskauksesta ja seksuaaliseen tekoon pakottamisesta. Kumpikaan tuomioista ei ole lainvoimainen.


title: Ari Lahdenmäki

text: Opiskeluaikana Lahdenmäki oli Helsingin yliopiston ylioppilaskunnan kehitysyhteistyövaliokunnan ja Helsingin yliopiston ylioppilaslautakunnan jäsen. Lahdenmäki liikkui 2000-luvun alkuvuosina Vasemmistonuorten liepeillä, muttei ollut järjestön jäsen.


title: Ari Lahdenmäki

text: Lahdenmäki on kirjoittanut yhdessä Riku Rantalan kanssa kirjan "Isänmaan asialla – matkaopas syrjäytettyjen Suomeen". Teos on ajankuva, jossa matkataan kesäisessä Suomessa ja hieman ulkomaillakin vuonna 2003. Hän on ollut myös Rantalan ja Milonoffin Bassoradiossa perjantaisin esitetyn Truths & Rights -ohjelman sekä Yle Puheen Docventures-ohjelman poliittinen kommentaattori.


title: Ari Lahdenmäki

text: Image-lehden työryhmä, johon kuuluivat Lahdenmäki, Antti Helin, Anu Partanen ja Pekka Vänttinen, sai vuonna 2005 Tutkivan journalismin yhdistyksen Lumilapio-palkinnon eurooppalaista ihmiskauppaa käsitelleestä artikkelista.


title: Ari Lahdenmäki

text: 2000-luvun alussa Lahdenmäki työskenteli Helsingin Sanomille, ja myöhemminkin kirjoitti lehteen yksittäisiä juttuja aina vuoteen 2012 asti. Syksyllä 2018 Helsingin Sanomat kommentoi, että sittemmin esiin tulleiden Lahdenmäen seksuaalirikosten ilmitulo olisi varmasti johtanut yhteistyön loppumiseen.


title: Ari Lahdenmäki

text: Vuosina 2016–2017 Lahdenmäki työskenteli Long Play -verkkojulkaisun osa-aikaisena toimittajana. Syksyllä 2016 lehden toimitus sai tietää Lahdenmäkeen kohdistuvista seksuaalirikosepäilyistä, eikä hänelle sen jälkeen annettu enää uusia työtehtäviä. Työsuhde päättyi helmikuussa 2017.


title: Ari Lahdenmäki

text: Kesällä 2017 Lahdenmäki tuomittiin käräjäoikeudessa syyskuussa 2015 tapahtuneesta raiskauksesta yhden vuoden ja 11 kuukauden ehdolliseen vankeusrangaistukseen. Oheisseuraamuksena hänelle tuomittiin 90 tuntia yhdyskuntapalvelua. Hänet määrättiin maksamaan uhrille 4 000 euron vahingonkorvaukset. Lahdenmäki valitti tuomiosta Helsingin hovioikeuteen, joka kuitenkin vahvisti tuomion 7. marraskuuta 2018.


title: Ari Lahdenmäki

text: Lahdenmäki tuomittiin Helsingin käräjäoikeudessa 7. marraskuuta 2018 kuuden kuukauden ehdolliseen vankeusrangaistukseen pakottamisesta seksuaaliseen tekoon vuoden 2016 elokuussa sattuneista tapahtumista.


title: Ari Lahdenmäki

text: Journalisti-lehden marraskuussa 2018 julkaistussa jutussa on haastateltu 12 naista, jotka kertovat joutuneensa Ari Lahdenmäen seksuaalisen väkivallan uhreiksi vuosina 2004–2017, mutta joista suurin osa ei ole tehnyt tapahtumista rikosilmoitusta. Jutun paljastuksissa kerrotaan muun muassa Lahdenmäen tartuttaneen kahdelle raiskaamalleen naiselle seksitaudin. Lahdenmäen mukaan ”jutun väitteistä suurin osa ei pidä paikkaansa vaan on sepitettyjä, jopa houreisia, ja loput niistä ovat pahasti vääristeltyjä.” Hän käy juristiensa kanssa keskusteluja mahdollisista jatkotoimista.


title: Ari Lahdenmäki

text: Ilta-Sanomat uutisoi 30. marraskuuta 2018, että Lahdenmäen ja Riku Rantalan vuonna 2004 julkaistussa "Isänmaan asialla – matkaopas syrjäytettyjen Suomeen" -kirjassa on vastaavanlaisia tapauksia, kuin Journalisti-lehden jutussa. Kirja edustaa gonzojournalismia, ja siinä ovat päähenkilöinä Lahdenmäki ja Rantala itse. Kirjassa "Ari" ja "Riku" reissaavat ympäri Suomea, juovat viinaa sekä harrastavat runsaasti seksiä. Kirjassa "Arin" kerrotaan sairastavan satyriasista, eli poikkeavan korostunutta seksuaalisuutta. Kirjassa toistuu sama kuvio kuin Journalisti-lehden paljastuksissa: Lahdenmäki kutsuu naisen luokseen tai tuppautuu tämän mukaan kostean baari-illan jälkeen. Sitten hän alkaa vaatia seksiä, ja joissain tapauksissa käyttää voimaa saadakseen haluamansa. Sekä kirjassa että Journalistin mukaan tosielämässäkin Lahdenmäki haluaa harrastaa seksiä ilman kondomia. Lahdenmäen mukaan kirjan yhtäläisyydet Journalistin paljastusten kanssa on pelkkää sattumaa. Sekä Lahdenmäki että Rantala väittävät Ilta-Sanomille, että Rantala ei tosiasiassa olisikaan osallistunut kirjan kirjoitustyöhön, vaikka hänet mainitaankin teoksen toisena kirjoittajana.


title: F5

text: F5-opiskeluoikeusliike oli Raino Vastamäen perustama pääasiassa Helsingissä toiminut ryhmä, joka pyrki 1990-luvun lopulla vaikuttamaan opetusministeriöön, jotta yliopisto-opiskelijoiden opiskeluoikeutta ei rajoitettaisi viiteen vuoteen. Ryhmä syntyi viranomaismietintöjen tultua julkisuuteen.


title: F5

text: F5 järjesti mielenosoituksia Helsingissä, Vaasassa ja Tampereella. Ryhmä saavutti tavoitteensa, mutta 2004 opiskeluoikeuden rajaamisesta alettiin jälleen puhua.


title: F5

text: Opiskeluoikeus yliopistoissa on ollut perinteisesti rajoittamaton. Tämä on perustunut akateemisen vapauden periaatteeseen.


title: CCD-kenno

text: CCD-kenno () on valoherkkä kenno, joita käytetään muiden muassa video- ja digitaalikameroissa, kuvanlukijoissa ja kaukoputkissa valon tai infrapunasäteilyn muuntamiseksi digitaaliseksi signaaliksi. Kennon valoherkät fotodiodit eivät näe värejä, vaan ne muodostavat kohteesta säteilyn voimakkuuden pohjalta harmaasävykuvan. Värit syntyvät valoherkkien diodien päällä olevista värisuotimista. Värisuotimet ovat yleensä punainen, vihreä ja sininen. Digitaalikameran CCD-kennossa voi olla myös smaragdin värinen ("emerald") suodin jo mainittujen lisäksi.


title: CCD-kenno

text: CCD-kennon yksi pikseli on hyvin pieni: nykyaikaisessa kuuden megapikselin (2816 x 2112) CCD-kennossa pikseli on tyypillisesti 2 µm leveä ja korkea.


title: CCD-kenno

text: CCD:n keksivät Willard S. Boyle ja George E. Smith AT&T Bell Labsissä vuonna 1969. Keksinnön johdosta heille myönnettiin Charles Stark Draper -palkinto vuonna 2006 ja Nobelin fysiikanpalkinto vuonna 2009.


title: 1862 Apollo

text: 1862 Apollo on Maan lähelle tuleva Q-tyypin asteroidi, jonka Karl Wilhelm Reinmuth löysi vuonna 1932. Pikkuplaneetta kuitenkin katosi, ja se löydettiin uudelleen vasta vuonna 1973. Nimensä asteroidi sai kreikkalaisten ja roomalaisten Apollon-jumalan mukaan. Ennen nimeämistään kohde tunnettiin tunnuksella 1932 HA.


title: 1862 Apollo

text: Apollo antoi nimensä Apollo-asteroideille, sillä se on ryhmän ensimmäinen nimetty pikkuplaneetta. Tosin sen tunnusnumero on suurempi kuin eräillä muilla ryhmän asteroideilla (esim. 1566 Icarus), koska se kadotettiin 41 vuodeksi. Apollon kiertorata risteää Marsin ja Venuksen ratojen kanssa. Apollo oli ensimmäinen asteroidi, jonka radan havaittiin risteävän Maan kiertoradan kanssa (tosin aiemmin löydetyn 887 Alindan havaittiin myöhemmin tekevän samoin).


title: 1862 Apollo

text: Apollo on pieni pikkuplaneetta. Sen läpimitta on vain noin 1,5 km. Sen on havaittu olevan alttiina YORP-vaikutukselle, joka muokkaa asteroidien pyörimistä. Myös 25143 Itokawan oli ajateltu altistuneen vaiukutukselle, mutta myöhempien tietojen valossa todisteita YORP:ista ei löytynyt. Apollon pyörähdysaika on vain noin 3,07 tuntia. Apollolla tiedetään olevan noin 75 metrin läpimittainen kuu, joka kiertää noin kolmen kilometrin päässä pikkuplaneetasta.


title: Suurlähettiläs

text: Suurlähettiläs eli ambassadööri on valtion toisessa valtiossa, toiselle hallitukselle tai kansainvälisessä järjestössä ylläpitämän diplomaattisen edustuston päällikkö. Hänen päätehtävänsä on hoitaa lähettäjävaltion suhteita vastaanottajaan. Yleensä suurlähettilään asemapaikka on valtion pääkaupunki. Muissa kaupungeissa työskenteleviä diplomaattisten lähetystöjen johtajia kutsutaan (lähetetyiksi) konsuleiksi. Lisäksi on kunniankonsuleita. Yleensä vastaanottajavaltio antaa suurlähettilään käyttöön alueen, jota kutsutaan suurlähetystöksi sekä tälle henkilökuntineen diplomaattisena koskemattomuutena tunnetun suojan isäntävaltion lailta.


title: Suurlähettiläs

text: Suurlähettiläs edustaa valtion päämiestä, kun taas lähetystön päällikkö eli lähettiläs edustaa maan hallitusta. Asiainhoitaja edustaa ulkoasiainministeriötä.


title: Imetys

text: Imetys on ihmisen tai eläimen syöttämistä äidin tai emon maitorauhasten erittämällä maidolla, yleensä suoraan äidin rinnasta tai emon nisästä.


title: Imetys

text: Tämä artikkeli käsittelee ihmislapsen syöttämistä äidin maitorauhasten erittämällä maidolla, yleensä suoraan äidin rinnasta. Maidon eritykseen vaikuttavat äidin prolaktiini- ja oksitosiinihormonit sekä rintojen saama stimulaatio (vauvan imu tai lypsäminen). Oksitosiini saa maidon herumaan rinnoista ja prolaktiini vastaa maidontuotannon ylläpidosta etenkin imetyksen alkuvaiheessa, myöhemmin maidontuotantoa ohjaa lähinnä rinnoista poistuvan maidon määrä. Kun vauva imee nänniä, käynnistyy äidin aivolisäkkeessä oksitosiinin eritys ja rintoihin muodostunut maito valuu tai suihkuaa vauvan suuhun. Maitoa valmistuu rinnoissa jatkuvasti, niin imetyksen aikana kuin imetysten välilläkin. Mitä enemmän maitoa rinnoista poistuu, sitä tehokkaammin rinnat valmistavat uutta maitoa. Lähes kaikilla naisilla maito riittää lapsen ravinnoksi, jos lasta imetetään lapsen tarpeen mukaan riittävän usein. Vain muutamilla prosenteilla naisista maitoa ei fysiologisista syistä erity riittävästi lapsen ainoaksi ravinnoksi.


title: Imetys

text: Maidonerityksen käynnistää synnytyksen jälkeen istukan irtoaminen. Vastasyntyneen imurefleksi takaa sen, että terve lapsi osaa jo muutamien minuuttien tai viimeistään vajaan tunnin kuluttua syntymästään imeä rintaa. Tärkeää imetyksen onnistumisen kannalta on oikeanlainen imuote, huonolla otteella vauva ei jaksa imeä, ei saa kaikkea tarvitsemaansa maitoa, rinnat kipeytyvät ja maidoneritys vähenee. Ensimmäisinä päivinä äidin rinnoista erittyy vain muutamia pisaroita kolostrumia, ensimaitoa. Nämä tipat riittävät hyvin terveen vastasyntyneen ravinnoksi, koska vauva kerää raskauden lopulla vararavintoa ensimmäisten päivien ajaksi. Ensimmäisenä päivänä vauvan vatsankoko on noin 5-7ml. Kolostrumtipat sisältävät runsain mitoin vastasyntyneelle välttämättömiä vasta-aineita ja lisäksi suolen toimintaa edistäviä aineita. Yleensä maito nousee n. 3–4 päivän kuluessa synnytyksestä. Maidonnousua edistää jatkuva ihokontakti.


title: Imetys

text: Ensimaito muuttuu ensimmäisten viikkojen aikana portaittain kypsäksi äidinmaidoksi, joka pysyy samanlaisena imetyksen jatkuessa aina vieroitusvaiheeseen saakka. Uusimpien tutkimusten mukaan maidon rasvapitoisuus tosin nousee, jos imetystä jatketaan yli vuoden ajan. Maidon koostumus vaihtelee jonkin verran päivän ja vuorokaudenajan mukaan, keskimäärin maito kuitenkin sisältää ravintoaineita samassa suhteessa. Eri naisten maito sisältää myös jotakuinkin samat ravintoaineet kaikkialla maailmassa. Pieniä eroja maidon rasvapitoisuudessa saattaa esiintyä, samoin äidinmaidon sisältämän rasvan laadussa ja vitamiinipitoisuuksissa riippuen äidin ravitsemuksesta.


title: Imetys

text: Ravinnon saamisen lisäksi imetyksen on tutkittu olevan monella tavoin hyödyksi kehittyvälle lapselle. Äidinmaidon sisältämät vasta-aineet lisäävät lapsen vastustuskykyä monille taudeille ja maito sisältää kaikki tarpeelliset perusravintoaineet ihmislapselle sopivimmassa muodossa. Useiden tutkimusten mukaan imetys edistää myös lapsen ja äidin välisen suhteen kehittymistä. Pitkä imetys pienentää myös mm. äidin rintasyöpä- ja diabetesriskiä.


title: Imetys

text: Tiheänimun kaudet ilmenevät noin 3 viikon, 6 viikon, 3 kuukauden, 6 kuukauden ja 9 kuukauden iässä. Tällöin lapsi tihentää rinnalla käyntejä, nykytiedon mukaan tarkoituksena on varmistaa jotta maitomäärä riittää jatkossakin. Syömisen tiheneminen ei tarkoita sitä, että maitomäärä olisi vähentynyt tai loppumassa. Tiheitä syöttöjä jatkuu noin 2-7 päivää ja tällöin olisi tärkeää jatkaa lapsentahtista imetystä.


title: Imetys

text: Vauvan itkuisuus, kuinka usein hän käy rinnalla tai kuinka paljon äiti saa lypsettyä maitoa rinnoista, ei kerro sitä kuinka paljon vauva saa itse imettyä maitoa. Huono imuote heikentää maidon siirtymistä rinnasta vauvaan.


title: Imetys

text: Maidon riittävyyttä arvioidaan imetyksen turvamerkein, joita ovat: vauvalta tulee pihkakakka kahden ensimmäisen vuorokauden aikana ja sen jälkeen uloste muuttuu kellertävän ryynimäiseksi. Ensipäivien jälkeen kakkoja pitäisi tulla vähintään kaksi kahden euron kolikon kokoista vuorokaudessa, kakkaamisrytmi muuttuu viikkojen kuluttua eikä ole viikonkaan tauko ole tavantonta täysimetetylle lapselle. Pissavaippoja kastuu vähintään 5 vuorokaudessa, vauva saavuttaa syntymäpainonsa kahden viikon kuluessa, vauva käy vähintään 8 kertaa vuorokaudessa rinnalla ja saa olla niin pitkään kuin haluaa. Ensikuukausina riittäävä painonnousu on noin 170g viikossa.


title: Imetys

text: Maailman terveysjärjestön suositus on jatkaa imetystä vähintään kaksivuotiaaksi tai niin pitkään kuin äiti ja lapsi haluavat jatkaa. Suomessa äideille annettava ohjeistus suosittaa täysimetystä lapsen ensimmäisen puolen vuoden ajan (aikaisintaan kiinteää lisäruokaa voi antaa 4 kuukauden iässä) ja sen jälkeen osittaisimetystä lisäruoan ohella vähintään yksivuotiaaksi ja sen jälkeen niin pitkään kuin äiti ja lapsi haluavat.


title: Imetys

text: Yli yksivuotiaan lapsen imetystä kutsutaan usein taaperoimetykseksi.


title: Imetys

text: Imetystä ei tarvitse lopettaa kouluun- tai töihinlähdön vuoksi. Imetys suojaa lasta infektioilta myös päiväkodissa. Lapsen luonnollinen vieroittumisikä on 2-7 vuotta. Imetys on hyvä lopettaa hiljalleen, jolloin äidinmaito tiivistyy uudelleen kolostrumin kaltaiseksi ja lapsi ehtii saamaan viimeisen tehoannoksen vasta-aineita.


title: Imetys

text: Tandemimetykseksi kutsutaan kahden eri-ikäisen sisaruksen yhtäaikaista imetystä. Tandemimetys yleistyy, kun isompia sisaruksia imetetään yhä pidempään naisten paremman ravitsemuksen ja imetyksen positiivisten terveysvaikutusten vuoksi.


title: Suomen ylioppilaskuntien liitto

text: Suomen ylioppilaskuntien liitto (SYL) ry (lyhenne SYL) on suomalainen opiskelijoiden etu-, palvelu- ja kansalaisjärjestö, jonka jäsenyhteisöihin, ylioppilaskuntiin ja yhteen oppilaskuntaan, kuuluu yhteensä noin 135 000 yliopistojen perustutkinto- ja jatko-opiskelijaa.


title: Suomen ylioppilaskuntien liitto

text:
SYL:n keskeisimmät tavoitteet ovat opiskelijoiden sosiaalisen aseman ja opiskelumahdollisuuksien parantaminen. SYL keskittyy toiminnassaan valtakunnalliseen lainsäädäntövaikuttamiseen. Marraskuussa 2016 SYL linjautui feministiseksi järjestöksi
ja liittyi Setan kannatusjäseneksi.


title: Suomen ylioppilaskuntien liitto

text: SYL:n toiminnasta vastaa hallitus ja sillä on yksitoista palkattua toimihenkilöä. Hallituksen puheenjohtaja vuonna 2017 on Riina Lumme. SYL:n ylin päättävä elin on vuosittain marraskuussa järjestettävä liittokokous, jossa jäsenyhteisöjen edustajat päättävät toimintasuunnitelmasta, talousarviosta, hallituksesta ja muista esille tulevista asioista. Liittokokousedustajia kukin jäsenyhteisö saa alkavaa tuhatta jäsentään kohden yhden.


title: Suomen ylioppilaskuntien liitto

text: SYL:n toimisto sijaitsee Helsingissä, osoitteessa Lapinrinne 2, OSS-Järjestöpalvelut Ab tiloissa Opiskelijoiden liikuntaliiton, Suomen opiskelijakuntien liitto - SAMOK ry:n ja Opiskelijajärjestöjen tutkimussäätiö Otus rs:n kanssa. Liitot muuttivat yhteisiin tiloihin 2007. SYL on jäsenenä eurooppalaisessa kansallisten korkeakouluopiskelijaliittojen yhteenliittymässä ESU:ssa, (European Students' Union) ja 2008 lähtien myös Opiskelijoiden liikuntaliitossa.


title: Suomen ylioppilaskuntien liitto

text: SYL:n perustivat vuonna 1921 Suomen Ylioppilaskunta (nykyään Helsingin yliopiston ylioppilaskunta) ja Åbo Akademis Studentkår opiskelijoiden tarpeesta osallistua järjestäytyneesti yhteiskunnalliseen keskusteluun ja kansainväliseen opiskelijayhteistyöhön.


title: Suomen ylioppilaskuntien liitto

text: Vuonna 1927 Suomen ylioppilaskuntien liittoon liittyivät Turun yliopiston ylioppilaskunta, Teknillisen Korkeakoulun Ylioppilaskunta, Kauppakorkeakoulun Ylioppilaskunta ja Svenska Handelshögskolans Studentkår, minkä jälkeen järjestö edusti yhteensä 5515 ylioppilasta. Toiminta oli hyvinkin maanpuolustus- ja kansallishenkistä, mikä näkyi muun muassa ruotsinkielisten ylioppilaskuntien vetäytymisenä SYL:stä kieliriitojen seurauksena vuoteen 1941 asti.


title: Suomen ylioppilaskuntien liitto

text: Toisen maailmansodan jälkeen SYL:n toimintaan vaikuttivat hyvinvointiyhteiskunnan rakentaminen, poliittinen aktivoituminen 1960-luvulla ja kestävän kehityksen esiinmarssi. Vuonna 1954 SYL perusti Ylioppilaiden terveydenhoitosäätiön, joka edelleen tarjoaa opiskeluterveydenhuoltopalvelut yliopisto-opiskelijoille. 1960–1970-luvuilla yliopistojärjestelmän laajentuessa SYL sai useita uusia jäseniä uusista ylioppilaskunnista.


title: Suomen ylioppilaskuntien liitto

text: Vuosina 1979–1984 SYL lanseerasi yhteisen – silloin pahvista tehdyn – opiskelijakortin, jolla sai yhteisiä alennuksia. SYL on osakkaana Oy Suomen Lyyra Ab:ssa, joka yhtenäistää ja laajentaa opiskelijan palveluita uuden Lyyra-opiskelijakortin myötä. Lyyran liiketoiminnot myytiin 2013 valtakunnallisten opiskelijajärjestöjen (SAKKI, SAMOK, SLL, SYL) sekä HYY-Yhtiöiden omistamalle yritykselle, joka nimettiin "Frankiksi", minkä myötä sen toiminta Lyyra-nimellä lakkasi 30.9.2013.


title: Suomen ylioppilaskuntien liitto

text: SYL:llä on 15 jäsenyhteisöä: Suomen kaikkien yliopistojen 14 ylioppilaskuntaa sekä Snellman-korkeakoulun ylioppilaskunta ovat SYL:n jäseniä.


title: Hu Jintao

text: Hú Jǐntāo (, s. 21. joulukuuta 1942 Jiangyan, Jiangsu, Kiina) on Kiinan entinen presidentti, kommunistisen puolueen pääsihteeri ja keskussotilaskomission puheenjohtaja.


title: Hu Jintao

text: Hu on ammatiltaan hydrauliikkainsinööri. Hän on valmistunut Kiinan maineikkaasta Tsinghuan yliopistosta. Hu'n virallisen elämäkerran mukaan hänellä on valokuvamuisti. Merkittävää Hu'n urassa on hänen nopea nousunsa valtaan. Hänen tunnusmerkkejään ovat maltilliset mielipiteet, varovainen asenne sekä pyrkimys pidättäytyä loukkaamasta tai vieraannuttamasta vanhempia tukijoitaan. Vastoin kuin "Shanghain nurkkakunnan" jäsenet, Hu on toiminut suuremman osan urastaan Kiinan köyhemmillä läntisillä alueilla kuin taloudellisesti nopeammin kehittyneillä rannikkoseuduilla. Osin tämän vuoksi länsimaiset analyytikot eivät tienneet hänestä juuri mitään ennen hänen valtaannousuaan.


title: Hu Jintao

text: Hän on ensimmäinen vallankumouksen jälkeen kommunistiseen puolueeseen liittynyt puoluejohtaja. Tiibetin autonomisen alueen puoluesihteerinä hän oli vastuussa vuoden 1989 alun poliittisessa iskussa, joka johti muutamien tiibetiläisten aktivistien kuolemaan. Hän toimi myös kulttuuritoiminnan liberalisoinnin edistämisen puolesta. Virkaan astuessaan Hu oli kommunistipuolueen seitsemänhenkisen politbyroovaliokunnan nuorin jäsen.


title: Hu Jintao

text: 16. Kommunistisen puolueen keskuskomitean neljännessä täysistunnossa Jiang Zemin erosi Keskussotilaskomission puheenjohtajan paikaltaan, samalla vieden loppuun vallan siirtämisen nuoremmalle sukupolvelle.


title: Hu Jintao

text: Vierailullaan tammikuussa 2011 Yhdysvalloissa presidentti Obaman kutsusta Hu on Ylen uutisten mukaan sanonut, että Kiinalla on tekemistä ihmisoikeusten suhteen, mutta kansalliset erovaisuudet on otettava huomioon ihmisoikeuskysymyksissä.


title: Hu Jintao

text: Hun puoliso on Liu Yongqing, jonka hän tapasi Tsinghuan yliopistossa. Heillä on poika, Hu Haifeng sekä tytär, Hu Haiqing. Hu on myös ensimmäinen Kiinan kansantasavallan presidentti, joka ei käytä huomattavaa aksenttia mandariinikiinan kielessään.


title: Kantoraketti

text: Kantoraketti on raketti, jolla laukaistaan hyötykuorma Maan pinnalta avaruuteen, tavallisesti vähintään kiertoradalle. Tyypillisiä hyötykuormia ovat satelliitit, luotaimet ja miehitetyt avaruusalukset. Kantorakettia käytetään vain laukaisun aikana, jonka jälkeen se irroitetaan hyötykuormasta.


title: Kantoraketti

text: Karkeistaen kantoraketti koostuu ajoainesäiliöistä, joiden nokassa on hyötykuorma ja perässä rakettimoottorit.


title: Kantoraketti

text: Avaruuslentojen alusta alkaen kantoraketit ovat olleet kertakäyttöisiä, mutta 2010-luvulla uudelleenkäytettävät kantoraketit ovat lisääntyvän aktiivisen kehityksen kohteena. Pisimmällä näistä on Falcon 9. Hyötykäytössä olevat raketit ovat kuitenkin edelleen kertakäyttöisiä.


title: Kantoraketti

text: Valtaosa kantoraketeista on miehittämättömiä. Miehitettyjen avaruusalusten laukaisemiseen käytetään vain tiettyjä yleensä kalliimpia ja varmempitoimisemmiksi rakennettuja kantoraketteja. Uudelleenkäytettäviä kantoraketteja ei ole toistaiseksi käytetty miehitetyillä lennoilla. Luotainraketit voidaan osin käyttää uudelleen, mutta ne ovat eri luokan raketteja kuin kantoraketit.


title: Kantoraketti

text: Tsiolkovskin lain mukaan yksinkertainen raketti saa loppunopeuden


title: Kantoraketti

text: missä "m" on raketin massa ilman ajoainetta (polttoainetta ja hapetinta), "m" ajoaineen massa ja "v" palamiskaasujen purkautumisnopeus. Suhde


title: Kantoraketti

text: on raketin massasuhde, ja kehittyneimmissä raketeissa se on luokkaa 4–5. Osoittaja on laukaisumassa ja nimittäjä loppumassa. Käytettäessä vetyä polttoaineena on "V" tyypillisesti noin 4 km/s.


title: Kantoraketti

text: Kun pakonopeus maan pinnalta on noin 11 km/s, ei sitä yksivaiheisella raketilla hevin saavuteta. Tämän vuoksi kantoraketteina käytetäänkin monivaiheraketteja, jotka koostuvat useammasta erillisestä mutta toisiinsa kytketystä vaiheittain käytettävästä raketista eli "vaiheesta". Kun avaruusalus laukaistaan, aluksi käytetään vain ensimmäisen vaiheen ajoainetta. Kun se on palanut loppuun, voidaan ensimmäinen vaihe säiliöineen ja moottoreineen irrottaa kyydistä, jolloin päästää eroon suuresta kuolleesta massasta. Näin jatketaan, kunnes viimeisenkin vaiheen polttoaine on käytetty. Tällä tavalla saadaan raketti, jonka massasuhde on yksittäisten rakettien eli vaiheiden massasuhteiden tulo.


title: Kantoraketti

text: Lisäksi monivaiheisuus mahdollistaa optimoinnin ympäristön mukaan. Ensimmäinen vaihe lentää suurelta osin ilmakehässä, kun taas ylemmät vaiheet toimivat isolta osin jo tyhjiössä. Tämä vaikuttaa etenkin rakettimoottorin paisuntasuuttimen muotoon ja kokoon.


title: Kantoraketti

text: Kertakäyttöisissä kantoraketeissa käytetään tavallisesti useampia kertakäyttöisiä rakettivaiheita. Kantoraketissa voi olla jopa viisi tai useampia rakettivaiheita, mutta tyypillisesti niissä on korkeintaan 3–4 rakettivaihetta. Uudemmissa, Falcon 9:n kaltaisissa kantoraketeissa on vain kaksi vaihetta. Ballistisista ydinohjuksista muunnetuissa kantoraketeissa on tyypillisesti kaksi rakettivaihetta. Varsinaisten rakettivaiheiden lisäksi joissakin raketeissa käytetään tarpeen mukaan raketin kylkeen kiinnitettäviä booster-raketteja, joita käytetään rinnan pääraketin kanssa. Boosterit pudotetaan kyydistä ensimmäisenä. Varsinkin boostereita käyttävistä kantoraketeista voidaan kasata tarpeen mukaan lukuisia erilaisia laukaisuvariantteja. Avaruussukkula oli omanlaisensa laukaisukonfiguraatio: siinä oli ikään kuin yksi vaihe, itse sukkula, sekä kaksi booster-rakettia. Monivaiheisuuden virkaa toimitti irrotettava ajoainesäiliö, jossa itsessään ei ollut moottoreita vaan siitä syötettiin sukkulan moottoreita.


title: Kantoraketti

text: Avaruusaikaa kaavailtaessa 1920–1950-luvuilla useimmat visiot koskivat miehitettyjä avaruuslentokoneita. Tämä johtui osin ohjauselektroniikan puutteista, josta syystä avaruusraketin lentäjä nähtiin välttämättömäksi. Miehittämätön kantoraketti kehittyi V-2-ohjuksen kehitystyön jälkeen nopeasti ja sai merkittävimmän aseman satelliittien sekä ihmisten laukaisuissa avaruuteen.


title: Kantoraketti

text: Teoriassa uudelleenkäytettävän avaruuslentokoneen tai kantoraketin etuna olisi lentokoneilmailuun verrattava kustannussäästö, mutta käytännössä tämä säästö ei ole osittainkaan realisoitunut. Avaruussukkula-järjestelmä oli uudelleenkäytettävä sen ulkoista ajoainetankkia lukuun ottamatta. Käytännössä vaati kuitenkin hyvin paljon työtä saada alus uudelleen laukaisukuntoon. Avaruudessa käyneitä uudelleenkäytettäviä avaruuslentokoneita ovat amerikkalaiset X-15 (vuosina 1959–1968) ja SpaceShipOne (2004), mutta ovat alikiertorata-sarjassa, kuten myös kapseli-rakenteinen New Shepard (2015). Falcon 9:n ensimmäinen vaihe käy laukaisun aikana yli avaruuden rajana pidettävän 100 kilometrin ja palaa takaisin toisen vaiheen jatkaessa kiertoradalle.


title: Kantoraketti

text: Kantorakettiteollisuus syntyi 1950-luvulla ballistisia ohjuksia valmistamasta teollisuudesta, siksi raketteja oli pitkään vain Yhdysvalloilla ja Neuvostoliitolla. Muutkin toimijat (Eurooppa, Intia, Kiina, Ukraina) kehittivät omat kantorakettinsa ohjuksista. Myöhemmät toimijat - esim. Brasilia, Etelä-Korea - ovat lähinnä ostaneet teknologia Venäjältä.


title: Kantoraketti

text: Teollisuus toimi kullakin talousalueella kylmän sodan loppuun asti suojeltuna. 1990-luvun alusta lähtien Venäjä, Kiina ja pienemmässä määrin Intia ovat alkaneet viedä laukaisupalveluita, jonka jälkeen Yhdysvaltain rakettiteollisuus on keskittynyt palvelemaan vain kansallista NASAn ja puolustusministeriön luomaa markkinaa.


title: Kantoraketti

text: Arianespace on jäänyt puun ja kuoren väliin. Vuonna 2010 Länsi-Euroopan Arianespace-yhtiö ajautui niin pahoihin talousvaikeuksiin Ariane 5 -kantorakettinsa myynnin ja tuotantokustannusten kanssa, että yhtiö vaatii 100 miljoonaa euroa vuodessa subventoita Euroopan avaruusjärjestöltä - tämä tuki korvaisi suuremman juuri päättyneen monivuotuisen tuen. Kevättalvella Euroopan avaruusjärjestö (European Space Agency, ESA) hyväksyi Arianelle 120 M€/vuosi tuen kahdeksi vuodeksi ja Ranska on panostamassa muutama sata miljoonaa euroa Ariane 5:n seuraajan kehittämiseen. Kesällä 2011 Arianespace alkoi avoimesti mainostaa Ranskan vientiluottoyhtiön Cofacen matalakorkoisten luottojen käyttöä rakettilaukaisujen ostossa, inflaation kiihtyessä matala korko yhdistettynä pitkään maksuaikaan tuo ostajalle alennuksen hinnassa.


title: Kantoraketti

text: Yhdysvaltain 1990-luvulla kylmän sodan lopun aseteollisuuden laman korjauksena kehitetty EEVL, kehittynyt kartakäyttöinen suuri kantoraketti, eli käytännössä ULA-konsortion (Boing ja Lockheed-Martin) Atlas V ja Delta IV -kantoraketit on myös huonossa taloustilanteessa vaikka näitä raketteja ei lainkaan myydä vapailla markkinoilla eli eivät kohtaa kilpailua. Atlas V kantorakettilaukaisun hinta oli vuodet 1999-2010 100-125 miljoonaa dollaria, mutta syyskuussa 2010 sopimushinta on ollut jopa 334 miljoonaa dollaria. ULA-konsortion myymien rakettien hinta on noussut jopa 50 % neljässä vuodessa, mikä kertoo yritysten tulojen tarpeesta avaruusalus- ja rakettihankkeiden lukumäärän vähetessä mm. avaruussukkulan käytöstä poistumisen vuoksi.


title: Kantoraketti

text: ULA-yhtiö on ehdottanut 5-vuotisen rakettitoimitussopimuksen Yhdysvaltain puolustusministeriön kanssa hinnan nostoa kuudesta miljardista dollarista kymmeneen miljardiin dollariin. NASAlta on - kautena, jolloin Barack Obaman hallinto pyrkii vähentämään valtiovelan kasvun kiihtymistä - vaadittu suuren kantoraketin kehittämistä, mutta NASAn budjetin hyväksymisen epäonnistuttua lokakuussa 2010, jolloin uusi fiskaalivuosi alkoi, rahoituksen löytyminen on hyvin epätodennäköistä. Maaliskuussa 2011 NASAn pääjohtaja kielsi NASAa aloittamasta raskaan HLLV-kantoraketin kehittämistä, jota Yhdysvaltain kongressi oli budjettilakeja säätäessään vaatinut, tämä raketti on saanut pilkkanimen "Congressionally Designed Rocket". Kongressin edustajat, jotka pyrkivät estämään Obaman hallitusta päättämään GW Bushin hallinnon Constellation-ohjelmaa ja siihen liittyviä rakettiohjelmia, ovat pääsääntöisesti republikaaneja.. Tästä voisi päätellä republikaanien pyrkivän käynnistämään NASAn kuuohjelman uudestaan, jos valta siirtyy heille seuraavissa presidentivaaleissa. NASAn rahoituksen ja rahoituksen kohdistaminen on viimeisen vuoden aikana joutunut kovemman poliittisen kädenväännön kohteeksi kuin koskaan NASAn historiassa. Pian Obaman hallinnon viestin, ettei kongressin painostukseen alistuta NASAn ohjelmavalinnoissa, jälkeen Boeing ilmoitti 800 työntekijän lomauttamisesta rakettitehtaallaan. Huhtikuun alussa 2011 ilmeni, että NASA on lain velvoittamana pakotettu tekemään 500 miljoonan dollarin julkisen sektorin panostuksen ULA-yhtiön eläkekassaan, jota yksityinen sektori eli kyseinen yhtiö ei ole rahoittanut sääntöjen mukaisesti, jotta ULAn 11000 nykyistä ja tulevaa eläkeläistä voivat saada työeläkkeensä. Toukokuussa ULA-rakettikonsortio ilmaisi irtisanovansa noin 2900 työntekijää elokuuhun 2011 mennessä.


title: Kantoraketti

text: Yhdysvaltain 2000-luvulla ainakin nimellisesti yksityisesti kehitetyt pienemmät kantoraketit ovat jo tuotekehityksen aikana voittaneet NASAlta suuria rakettilaukaisu-urakoita. Rakettien luotettavuus määrittää näiden yhtiöiden taloustilanteen 2010-luvun alkupuolella.


title: Kantoraketti

text: Maaliskuussa 2011 julkisuuteen nostettiin tarina, jossa venäläiset ovat voittaneet laukaisukilpailun Protonille Venäjän vientitakuulaitoksen Eximbankin tuella Hughesille, joka vuotta hankki Arianespacen laukaisun toiselle satelliitilleen Ranskan vientitukiorganisaation Cofacen tuella. Tämänkaltaisesta suuryhtiöiden nauttimasta valtionavusta on viime aikoina julkisissa lausunnoissa ainakin eräissä länsimaissa haluttu eroon. Avaruusalalla tuki usein kohdistuu samalla myös aseteollisuuden pienimpään haaraan.


title: Kantoraketti

text: Keväällä 2011 myös Venäjän rakettiteollisuus on julkisesti väittänyt tehneensä myyntihintaan nähden 50 % tappiota, kun se myi 2000-luvulla RD-180-rakettimoottoreita Yhdysvaltoihin. Viesti kuulostaa teollisuuden halulta nostaa hintoja katteidensa nostamiseksi.


title: Kantoraketti

text: Kesällä 2011 Yhdysvaltain kongressi oli päättämässä Yhdysvaltain ilmavoimien avaruusohjelmien kustannusten kasvun vähentämisestä vähentämää GPS:n rahoitusta, kieltämällä useamman tietoliikennesatelliitin tilaukset kerrallaan ja vähentämällä rahoitusta kantorakettien ostoon.


title: Kantoraketti

text: Elokuussa 2011 Utahin osavaltion poliitikot ja rakettimoottoriteollisuus kautta Yhdysvaltojen on alkanut voimakkaan lobbauksen kiinteäajoainerakettien kehittämiseksi. Ballististen ohjusten tuotannon päättyminen, uusien kantorakettien entistä harvempi kehittäminen ja jopa ilmatorjuntaohjusten vähäisempi kysyntä on luonut alalle ylikapasiteettia, mikä merkitsee tuotantolinjojen ja suunnittelutoimistojen hiipumista. Euroopassa Vega-kantoraketti on toiminut alaa elvyttävänä tekijänä, mutta Yhdysvaltojen rakettiteollisuuden koko vaatisi isompia korjaustoimia, joita on vaikea toteuttaa ajankohtana, jolloin valtion kulubudjetteja tulisi leikata kansantalouden tilan vuoksi.


title: Kantoraketti

text: Yhdysvaltain ympäristönsuojeluvirasto varoitti vuonna 2011, että kiinteäajoainerakettimoottoreista tulee rakettilaukaisuissa ja ajoaineen tuotannon aikana Yhdysvaltain vesistöihin ja sitä kautta eläimiin sekä ihmisiin liikaa perkloraattia. Aine on karsinogeeninen ja aikaansaa kilpirauhasvaurioita.


title: Pet Shop Boys

text: Pet Shop Boys (PSB) on brittiläinen popyhtye. Yhtyeen perustivat vuonna 1981 Neil Tennant (laulu) ja Chris Lowe (kosketinsoittimet), ja sen ensimmäinen suuri hitti oli ”West End Girls” vuonna 1985.


title: Pet Shop Boys

text: Pet Shop Boys on kevyen musiikin kaupallisesti menestynein duo ja menestyneimpiä elektronisen musiikin yhtyeitä: Se on myynyt maailmanlaajuisesti yli 100 miljoonaa albumia ja singleä. Yhtyeen suurin suosio ajoittui 1980-luvulle. Pet Shop Boys on saavuttanut Britanniassa 22 Top-10-hittisingleä ja 43 Top-30-hittiä, joista ensimmäiselle sijalle ovat yltäneet ”West End Girls” , ”It’s A Sin”, ”Always On My Mind”, ”Heart” ja ”Go West”. Samat singlet olivat listaykkösinä myös Suomessa.


title: Pet Shop Boys

text: Yhtye on julkaissut 60 singleä, kolmetoista studioalbumia, useita erilaisia kokoelmia ja live-julkaisuja. He ovat myös säveltäneet, tuottaneet ja remiksanneet monia muiden artistien kappaleita.


title: Pet Shop Boys

text: Multitaiteellista Tennant–Lowe-kaksikkoa on verrattu muihin merkittäviin kevyen musiikin säveltäjäkaksikoihin, kuten The Beatlesin Lennon ja McCartney tai The Smithsin Morrissey ja Marr. Vuonna 1987 PSB luonnehti itseään "New Musical Express" -lehdessä: ”We are the Smiths you can dance to”.


title: Pet Shop Boys

text: Yhtye on esiintynyt Suomessa yhdeksän kertaa: 1991, 2009 ja 2018 Helsingin jäähallissa, 1997 ja 2013 Turun Ruisrock-festivaaleilla, 2014 Pori Jazz -festivaaleilla, 2015 Flow -festivaaleilla Helsingissä, The Tall Ships’ Races Music Festival -tapahtumassa Turussa 2017 sekä 2018 Vaasassa "Wasa Open Air"-festivaaleilla.


title: Pet Shop Boys

text: Neil Tennant (s. 1954) on kotoisin North Shieldsistä läheltä Newcastlea Pohjois-Englannissa. Katolisia kouluja käynyt keskiluokkainen poika soitti 1960-luvun lopussa folk-yhtyeessä Dust. 1970-luvun alussa Tennant muutti Lontooseen, jossa hän opiskeli historiaa, työskenteli British Museumissa ja toimitussihteerinä Marvel Comics -sarjakuvayhtiössä sekä myöhemmin toimittajana "Smash Hits" -musiikkilehdessä.


title: Pet Shop Boys

text: Chris Lowe (s. 1959) on kotoisin Blackpoolista, Englannin länsirannikolta. Hänen keskiluokkainen kotitaustansa oli musikaalinen: Perheessä oli useita muusikoita. Lowe soitti jo lapsena torvisoittimia yhtyeessä ”One Under the Eight”. Hän opiskeli ja valmistui rakennusarkkitehdiksi kotikaupungissaan ja muutti myöhemmin Lontooseen.


title: Pet Shop Boys

text: Neil Tennant ja Chris Lowe tapasivat sattumalta elektroniikkaliikkeessä 19. elokuuta 1981 Lontoon Chelseassa. He alkoivat keskustella syntetisaattoreista ja löysivät yhteisen intohimon diskomusiikista. He sopivat soittotuokiosta ja aloittivat musiikin kirjoittamisen heti. Ensimmäinen yhdessä sävelletty kappale oli ”Jealousy”. Se levytettiin kymmenen vuotta myöhemmin albumille "Behaviour" ja julkaistiin singlenä 1991. Aluksi musiikkia tehtiin Neil Tennantin kotona ja myöhemmin pienessä studiossa Camden Townissa.


title: Pet Shop Boys

text: Ytyeen tyylillisiä esikuvia olivat alkuvaiheessa Kraftwerk ja David Bowie. Syntetisaattoripohjainen new romantic -musiikki oli suosittua yhtyeen perustamisen aikoihin. Pet Shop Boys sai tyylisuunnan yhtyeiltä joitakin vaikutteita, mutta kehitti kuitenkin heti alusta alkaen omaperäisen disko- ja pop-vaikutteita yhdistelevän tyylinsä, johon myöhemmin lisättiin myös musikaali- ja latinomusiikkivaikutteet. Monissa uran alkupuolen haastatteluissa yhtye kertoi esikuvakseen brittiläisen New Order -yhtyeen.


title: Pet Shop Boys

text: Aluksi Tennant ja Lowe kutsuivat yhtyettään nimellä West End, koska ihailivat kyseisen Lontoon kaupunginosan elämäntyyliä. Myöhemmin he päätyivät nimeen Pet Shop Boys. Tämän nimen he valitsivat ystäviensä perusteella, joilla oli oma eläinkauppa. Uusi nimi oli heidän mielestään samanlainen kuin New Yorkista kotoisin olevalla hip hop -ryhmällä voisi olla. Tennant ja Lowe olivat tuolloin innoissaan uudesta, Amerikasta tulvivasta rapmusiikista. Tämä innostus näkyikin myöhemmin siinä, että muutamat PSB-kappaleet on esitetty puhelauluna. Tunnetuin esimerkki rap-vaikutteista on yhtyeen läpimurtohitti ”West End Girls”, jonka vuonna 1984 julkaistu ensimmäinen versio oli ilmeisesti ensimmäinen britannialaisen artistin levyttämä rap-tyyliin tulkittu musiikkikappale.


title: Pet Shop Boys

text: Ensimmäisten vuosien aikana yhtyeen demovarastoon kertyi kymmenittäin kappaleita, joita on riittänyt julkaistavaksi vielä 2000-luvulla. Aivan alkuperäisen idean mukaan yhtyeen oli tarkoitus etsiä laulaja ja mahdollisesti muitakin jäseniä, mutta näitä ei ollut vielä ensimmäisten levytysten aikaan löytynyt, joten yhtye jäi duoksi.


title: Pet Shop Boys

text: 1980-luvun alussa Neil Tennant työskenteli suositun musiikki- ja nuorisolehden "Smash Hitsin" palveluksessa ja eteni lopulta sen apulaispäätoimittajaksi. Vuonna 1983 hän sai tehtäväkseen haastatella The Police -yhtyettä sen New Yorkin konsertin yhteydessä. Tennant käytti haastattelumatkaa hyväkseen tavatakseen kaupungissa kuuluisan italodiskotuottajan Bobby Orlandon (Bobby-O). PSB ihaili monia Orlandon tuottamia Hi-NRG–julkaisuja, kuten esimerkiksi The Flirts -yhtyeen kappaletta ”Passion”.


title: Pet Shop Boys

text: Neil Tennant sopi Bobby-O:n kanssa tapaamisen New Yorkissa Apple Jack -kahvilaan 19. elokuuta 1983. Tapaamisen yhteydessä Tennant soitti nauhurillaan tuottajalle muutaman PSB-demon. Kuultuaan kappaleet Bobby-O ehdotti, että hän voisi tuottaa Pet Shop Boysin musiikkia.


title: Pet Shop Boys

text: Huhtikuussa 1984 julkaistiin Bobby-O:n tuottama ensisingle ”West End Girls”. Osin duon omakohtaisiin kokemuksiin pohjautunut kappaleen teksti kertoi siitä kuinka muualta Lontooseen muuttanut hämmentyy West Endin glamourista ja kaupungin vahvoista kontrasteista yläluokkaisen ja vauraan West Endin ja köyhemmän työväenluokkaisen East Endin välillä. Kappaleen viimeisen säkeistön sanoituksessa kuvataan vallankumousjohtaja Leninin matkaa Sveitsistä Venäjälle 1917. Tässä yhteydessä mainitaan myös Suomen asema Pietarissa:


title: Pet Shop Boys

text:
“"In every city, in every nation" /
"From Lake Geneva to the Finland station" /
"How far have you been?"“


title: Pet Shop Boys

text: Ensisinglen nauhoitus ja miksaus tehtiin muutamassa päivässä ja se edustaa tuottajansa Bobby-O:n karkeahkoa ja kulmikasta tyyliä. Single oli klubihitti San Franciscossa ja Los Angelesissa. Kappale menestyi myös Belgiassa ja Ranskassa. Isossa-Britanniassa se ei juurikaan myynyt. Samana vuonna julkaistiin myös toinen Bobby-O:n tuottama single ”One More Chance”. Tämä single menestyi vielä edeltäjäänsä heikommin.


title: Pet Shop Boys

text: Keväällä 1985 Pet Shop Boys kirjoitti sopimuksen manageri Tom Watkinsin ja lontoolaisen Parlophone-levymerkin kanssa. Tämä johti välirikkoon ja oikeudenkäyntiin Bobby Orlandon kanssa. Riita sovittiin rahalla, jolloin Pet Shop Boys joutui maksamaan tulevista levy-yhtiötuloistaan Orlandolle yli miljoona Yhdysvaltain dollaria. Duo asui korvausten vuoksi vielä muutamia vuosia ahtaissa yksiöissä Lontoossa. Vuonna 1984 Tennant oli vielä jättänyt vanhempiensa vastalauseista ja neuvoista huolimatta vakaat tulot "Smash Hits" -lehdessä, jonka apulaispäätoimittajaksi hän oli edennyt.


title: Pet Shop Boys

text: Heinäkuussa 1985 Pet Shop Boys julkaisi Parlophone/EMI-levymerkillä singlen ”Opportunities - Lets Make Lots of Money”. Rahantekoa ylistävä kappale oli sanoitettu ja nimetty hyvin ironiseen tyyliin. Levy-yhtiön suurista odotuksista huolimatta single ei tuottanut rahaa, sillä se ei kohonnut kuin brittilistan sijalle 116. Singlen B-puolen kappaleesta ”In the Night” tuli myöhemmin suositun brittitelevision ohjelman "The Clothes Show":n tunnusmusiikki. ”Opportunities” oli PSB:n ensimmäinen single, josta tehtiin musiikkivideo.


title: Pet Shop Boys

text: Elokuussa Pet Shop Boys palasi studioon ja nauhoitti uuden version kappaleesta ”West End Girls” aikaisemmin New Order -yhtyeen kanssa työskennelleen Stephen Haguen tuotannossa. Nyt kyseinen kappale viimeisteltiin huolellisesti ja pelkkä miksaaminen vei kaksi viikkoa studioaikaa. Single julkaistiin lokakuussa, jonka jälkeen se aloitti hitaan nousun kohti listan kärkeä. Tammikuussa 1986 se oli brittilistan ykkössijalla. Sama sijoitus saavutettiin myös Yhdysvalloissa, Kanadassa, Suomessa, Hong Kongissa, Irlannissa, Libanonissa, Israelissa, Uudessa Seelannissa ja Norjassa. Julkaisusta tuli kaikkien aikojen menestynein PSB:n single. Kappaleen videon ohjasi valokuvaaja Eric Watson. Video kuvattiin Lontoon West End -kaupunginosassa.


title: Pet Shop Boys

text: ”West End Girlsin” uuden version menestyksestä johtuen Bobby Orlandon kanssa levytetyt kappaleet julkaistiin uudelleen lukuisina eri painoksina ja versioina CBS-levymerkillä.


title: Pet Shop Boys

text: Seuraava single ”Love Comes Quickly” julkaistiin 24. helmikuuta 1986. Neil Tennant on pitänyt tätä kappaletta yhtenä yhtyeen parhaimmista sävellyksistä, mutta kaupallisesti se oli odotuksiin nähden pettymys, yltäen ainoastaan brittilistan sijalle 17.


title: Pet Shop Boys

text:
Stephen Haguen tuotannossa levytettiin myös yhtyeen ensimmäinen albumi "Please", joka julkaistiin 24.3.1986. Se ylti ”West End Girlsin” ja kolmen muun single-julkaisun avittamana albumilistan kärkipaikoille Ison-Britannian lisäksi lukuisissa maissa.
Levy-yhtiön vastustuksesta huolimatta "Please", julkaistiin graafikko Mark Farrow’n suunnittelemalla kannella. Kokovalkoisessa kannessa oli yhtyeen ja levyn nimi pienellä tekstillä ja passikuvan kokoinen värivalokuva duosta valkoiset pyyhkeet kaulassa. Päämyyntiformaattina vuonna 1986 oli LP-levy. 1980-luvulla oli muotia tehdä värikkäitä ja joskus yliampuvia kansikuvia. "Please"-albumin kansi poikkesi valtavirrasta, joten se erottui muiden levykaupan myyntiartikkelien joukosta minimalismillaan. Vuodesta 1986 lähtien lähes kaikki yhtyeen single- ja albumikannet ovat olleet Mark Farrow’n suunnittelemia.


title: Pet Shop Boys

text: "Please" aloitti myös yhtyeen koko uran jatkuneen perinteen nimetä kaikki studioalbumit ja suuren osan muustakin tuotannosta vain yhdellä brittiläisen kulttuurin yleisesti käyttämällä sanalla.


title: Pet Shop Boys

text: Alkuvuosina lähes kaikki yhtyeen promokuvista otti valokuvaaja Eric Watson (1955–2012), joka myös ohjasi monia yhtyeen ensimmäisistä musiikkivideoista. Graafikko Mark Farrow ja erityisesti Eric Watson loivat alkuvuosina yhtyeen kuuluisaksi tulleen visuaalisen ilmeen: Neil Tennant puvussa ja solmiossa, Chris Lowe hupparissa, lippalakissa ja aurinkolaseissa.


title: Pet Shop Boys

text: Keväällä 1986 julkaistiin myös uudelleen miksattu versio edellisenä vuonna osittain epäonnistuneesta ”Opportunities”-singlestä. Uusi versio menestyi paremmin ja päätyi Britannian singlelistan sijalle kaksi.


title: Pet Shop Boys

text: Syksyllä 1986 julkaistiin brittilistan sijalle 4. yltänyt single ”Suburbia”. Uudelleen levytetty ”Suburbia” oli neljäs single "Please"-albumilta. Singlejulkaisua seurasi syksyllä 1986 remix-albumi "Disco", joka sisälsi "Please"-albumilta julkaistut neljä singleä uusina pitkinä miksauksina ja kahden singlejulkaisun b-puolten pitkät versiot.


title: Pet Shop Boys

text: Kesällä 1986 "Please"-albumin menestyksen myötä PSB harkitsi ensimmäistä maailmankiertuetta, mutta yhtye ei halunnut tavanomaista show’ta. Suurelliset suunnitelmat teatraalisista esityksistä eivät kuitenkaan olleet vielä taloudellisesti mahdollisia. Niinpä yhtye joutui tyytymään yksinkertaisiin promootio-esiintymisiin studioyleisöjen edessä taustanauhojen kera.


title: Pet Shop Boys

text: Vuosista 1987–1988 tuli yhtyeen uran menestyksekkäin. Vuoden alussa yhtye sai merkittävät Ivor Novello Awards -palkinnon ja BRIT -palkinnon edellisen vuoden hitistään ”West End Girls”.


title: Pet Shop Boys

text: ”It´s a Sin” -single julkaistiin 15. kesäkuuta 1987. Kappaleesta tuli yhtyeen toinen kansainvälinen ykköshitti. Kappaleen teksti käsittelee ahdasmielistä katolista kasvatusta. Kappaleen sanoittanut Neil Tennant on uskonnoltaan roomalaiskatolinen ja hänellä oli kokemusta kotikaupunkinsa Newcastlen katolisten koulujen kovasta kurista ja syyllistävistä menetelmistä. Kappaleen videon, jossa kokoontuu keskiaikainen inkvisitio, ohjasi Derek Jarman.


title: Pet Shop Boys

text: Elokuussa 1987 julkaistiin brittilistan sijalle 2. yltänyt single ”What Have I Done To Deserve This?”. Kappale levytettiin duettona kuuluisan 1960-luvun laulajattaren Dusty Springfieldin kanssa. Tämä single nosti Springfieldin jo kaksi vuosikymmentä alamaissa olleen uran uuteen nousuun. 1960-luvulla kuuluisa laulajatar oli ennen singlen julkaisua elänyt lähes kokonaan unohdettuna Kaliforniassa kärsien huume- ja alkoholiongelmista.


title: Pet Shop Boys

text: Myöhemmin PSB sävelsi ja tuotti Dusty Springfieldille kokonaisen albumin "Reputation". PSB-yhteistyön jälkeen Springfield (1939–1999) sai elää elämänsä viimeisen vuosikymmenen jälleen menestyvänä artistina. Dusty Springfield oli Neil Tennantin suurimpia nuoruudensuosikkeja, ja PSB olisi halunnut Dustyn laulamaan ”What Have I Done To Deserve This?” -kappaleen jo ensialbumillaan, mutta eivät onnistuneet tavoittamaan Yhdysvaltoihin muuttanutta tähteä. Lopulta tammikuussa 1987 Springfield matkusti Lontooseen, tuli studiolle ja lauloi säkeensä. PSB oli hämmentynyt hänen ammattilaisen rutinoituneesta otteestaan, jolla lauluosuus hoidettiin.


title: Pet Shop Boys

text: Elokuussa 1987 Pet Shop Boys esiintyi kutsuvieraana ITV-televisioyhtiön ohjelmassa "Love Me Tender". Ohjelma oli järjestetty Elvis Presleyn kuoleman kymmenvuotismuistopäiväksi. TV-ohjelmassa PSB esitti livenä cover-version Elviksen kappaleesta ”Always On My Mind”. Esitys oli alun perin tarkoitettu ainutkertaiseksi, mutta PSB:n versio sai katsojien joukossa suuren suosion ja levy-yhtiö sai kyselyjä kappaleen mahdollisesta julkaisusta. ”Always On My Mind” julkaistiin yleisön toivomuksesta marraskuussa 1987 singlenä, jolloin se saavutti musiikkimaailmassa hyvin tavoitellun aseman, eli brittilistan jouluykkössijan. Alkuperäinen Elviksen single oli yltänyt sijalle 14. PSB:n versio ”Always On My Mind” -kappaleesta valittiin 27 vuotta julkaisunsa jälkeen vuonna 2014 Britannian yleisradioyhtiön BBC:n yleisöäänestyksessä kaikkien aikojen parhaaksi coverversioksi.


title: Pet Shop Boys

text: Syyskuussa 1987 julkaistiin Stephen Haguen osittain tuottama yhtyeen kakkosalbumi "Actually". Albumin aloitti PSB:n uusi versio kappaleesta ”One More Chance”, joka alun perin levytettiin ja julkaistiin singlenä Bobby Orlandon tuottamana 1984. Monissa "Actually"-albumin kappaleissa on PSB:lle tyypilliseen ironiseen tapaan yhteiskuntakritiikkiä. Kritiikin hampaissa ovat erityisesti silloisen konservatiivipääministerin Margaret Thatcherin markkinaliberalistiset yhteiskuntauudistukset. Tämä kritiikki tulee esiin esimerkiksi kappaleissa "Shopping" ja "Kings Cross". Säveltäjä Angelo Badalamenti sovitti albumille sinfoniaorkesteria jäljittelevän Fairlight-syntetisaattorin säestämän balladikappaleen "It Couldn’t Happen Here".


title: Pet Shop Boys

text: Lokakuussa 1987 "Actuallylta" julkaistiin single "Rent", joka ylsi brittilistan sijalle 8. Kappaleen teksti kertoo Neil Tennantin mukaan naisen näkökulmasta prostituoidun ja rikkaan miehen välisestä suhteesta. Myöhemmin muut artistit ovat tehneet tästä kappaleesta lukuisia cover versioita.


title: Pet Shop Boys

text: Listaykköseksi päätynyt single "Always On My Mind" sisältyi vain "Actually"-albumin Yhdysvaltain-versiolle. Sen sijaan vuotta myöhemmin kyseinen kappale esiintyi yhdeksään minuuttiin pidennettynä ja Neil Tennantin kirjoittamilla uusilla lisäsäkeistöillä varustettuna "Always On My Mind/In My House"-versiona albumilla "Introspective".


title: Pet Shop Boys

text: Vuoden 1987 lopulla yhtye kuvasi myös ohjaaja Jack Bondin kanssa elokuvan "It Couldn’t Happen Here", jonka innoituksena oli "Actually"-albumi. Tämä jossain määrin surrealistinen elokuva pääsi teatterilevitykseen Isossa-Britanniassa vuonna 1988, mutta sai ristiriitaisen vastaanoton. "Always On My Mind" -musiikkivideo on koostettu elokuvan materiaalista. Elokuvassa on myös joitakin "Pleasen" kappaleita.


title: Pet Shop Boys

text: Vuosi 1988 alkoi yhteistyöllä Patsy Kensitin kanssa. Hänen yhtyeensä Eight Wonder julkaisi helmikuussa 1988 uransa suurimman hitin "I´m Not Scared", jonka oli säveltänyt ja tuottanut PSB. Kyseinen kappale julkaistiin myöhemmin PSB:n omana versiona albumilla "Introspective".


title: Pet Shop Boys

text: Maaliskuussa 1988 yhtye saavutti neljännen brittilistan ykköspaikkansa "Actually"-albumilta julkaistulla singlellä "Heart". Kappaleen musiikkivideossa Draculaa esitti näyttelijä Ian McKellen. Videossa Dracula vie Neil Tennantin vaimon hääyönä. Tämä nähtiin erittäin ironisena, sillä McKellen oli hyvin tunnettu homoudestaan jo 1970-luvulta lähtien. "Heart" oli PSB:n mukaan alun perin sävelletty Madonnalle, mutta lopulta sitä PSB ei kappaleen hylkäämisen pelosta koskaan uskaltanut ehdottaa hänen tulkittavakseen.


title: Pet Shop Boys

text: "Please" ja "Actually"-albumeja seurasivat laajat promootiokiertueet, jotka loivat tunnettuja stereotypioita yhtyeestä. Promootimatkoillaan Pet Shop Boys esitti lukuisia kertoja taustanauhojen avulla vähäeleiseen, joskus jopa lakoniseen tyyliin hittejään televisiostudioissa eri puolilla maailmaa. Yleensä Neil Tennant esiintyi mikrofonin ääressä etualalla ja Chris Lowe seisoi taustalla syntetisaattorin takana lippalakkiin ja aurinkolaseihin sonnustautuneena. Haastatteluissa Neil Tennant antoi pitkiä ja älykkään vaikutelman aikaansaavia vastauksia, kun taas lippalakkiin ja aurinkolaseihin pukeutunut Chris Lowe oli enimmäkseen hiljaa. Välillä Lowe murahti jotakin humoristista hyvin lyhyesti. Promootion yhteydessä duo kävi myös Suomessa lokakuussa 1987 ja antoi haastatteluja lehdistölle, radiolle ja TV:lle.


title: Pet Shop Boys

text: Syyskuussa 1988 Pet Shop Boys julkaisi latinovaikutteisen singlen "Domino Dancing". Kappaleen video kuvattiin Eric Watsonin ohjaamana Puerto Ricossa. "Domino Dancing" -singleä seurasi kuusi 7–10 minuutin pituista kappaletta sisällään pitävä "Introspective"-albumi. "Domino Dancing"-single nousi brittilistan sijalle 7. Introspective heijastaa vahvasti ajankohtansa muotimusiikivirtausta, housea. Albumilla oli tuottajana muun muassa Trevor Horn, joka oli aiemmin tuottanut yhtyettä Frankie Goes To Hollywood. Albumilta julkaistiin kaksi Hornin tuottamaa singleä: "Left to My Own Devices" ja "It´s Alright".


title: Pet Shop Boys

text: Myöhemmin PSB on pitänyt "Introspective"-albumia ehkä uransa suurimpana erehdyksenä, sillä siitä lähtien yhtyeen lista- ja arvostelumenestys sekä radioasemien soittolistoille pääseminen eivät ole olleet itsestään selviä asioita. Yhtyeen mukaan "Introspective" päätti yhtyeen kultakauden, joka kesti vuodet 1985–1988.


title: Pet Shop Boys

text: Vuonna 1989 PSB lähti viimein kauan odotetulle ensimmäiselle konserttikiertueelleen, jonka aikana he esiintyivät Hongkongissa, Japanissa ja Britanniassa. Kolme viimeistä konserttia esitettiin loppuun myydylle Wembleyn stadionille Lontoossa. Yhtye halusi esityksestään hyvin teatraalisen, perinteisestä rock/pop -show’sta poikkeavan, musikaalin ja jopa oopperan sekä baletin suuntaan kallistuvan esityksen. Lavalla nähtiin lukuisia tanssijoita, lavaste-, ja esiintymisasuvaihdoksia. Esityksen ja sen taustalla nähdyt filmiprojektiot oli ohjannut Derek Jarman, jonka kanssa PSB oli aiemmin tehnyt yhteistyötä Videoilla "It`s a Sin" ja "Rent". Vuoden 1989 kiertueen tapahtumista ja PSB:n alkuvaiheista kertoo kirja "Pet Shop Boys Literally", jonka kirjoitti Chris Heath.


title: Pet Shop Boys

text: Vuosina 1989–1990 PSB vietti paljon aikaa studiossa säveltäen ja tuottaen Liza Minnellille albumin "Results" ja Dusty Springfieldille albumin "Reputation". Molemmilta albumeilta julkaistiin kolme singleä. Minellin levyllä oli uudet orkesteroidut versiot PSB:n kappaleista "Rent" ja "Tonight Is Forever".


title: Pet Shop Boys

text: PSB on kertonut työskennelleensä näillä albumeilla yhtä kunnianhimoisesti kuin omilla albumeillaankin. Heidän mukaansa kyse ei ollut vähempiarvoisista sivuprojekteista. Esimerkiksi Minellin tulkitsema "So Sorry I Said" ja Springfieldin tulkitsemat "Daydreaming" ja "Nothing Has Been Proved" ovat Neil Tennantin mukaan yhtyeen parhaimpien sävellysten joukossa. Viimeksi mainittu kappale oli kylmän sodan ajan Profumo-skandaalina tunnetusta vakoilutapauksesta kertovan "Scandal"-elokuvan tunnusmusiikki vuonna 1989.


title: Pet Shop Boys

text: 24. syyskuuta 1990 ahkerasti muiden artistien levyjen hyväksi työskennellyt Pet Shop Boys julkaisi yli vuoden tauon jälkeen oman singlen "So Hard". Sitä seurasi lokakuussa 1990 neljäs studioalbumi "Behaviour", joka levytettiin enimmäkseen Münchenissä tuottajanaan Harold Faltermeyer. Faltermeyeriin päädyttiin siksi, että PSB halusi tällä albumilla kokeilla vanhojen 1970-luvun syntetisaattorien käyttämistä. Tuottaja omisti kokoelman näitä jo lähes kadonneita soittimia.


title: Pet Shop Boys

text: "Behaviour" merkitsi monien kriitikkojen mukaan "aikuistumista" PSB:n uralla ja albumi on jälkeenpäin arvostettu yhtyeen korkeatasoisimmaksi saavutukseksi.


title: Pet Shop Boys

text: Albumin avaa kappale "Being Boring", joka julkaistiin albumin toisena singlenä. Kyseinen kappale on arvioitu kuuluvan yhtyeen uran onnistuneimpien sävellysten joukkoon. Valokuvaajana tunnettu Bruce Weber ohjasi singleä varten mustavalkoisen videon. Video ei tosin päässyt joidenkin musiikkikanavien, kuten MTV:n soittolistalle mustavalkoisuuden ja alastomuuden esittämisen vuoksi. Pitkä ja haikea "Being Boring" on elegia Neil Tennantin ystävälle Chris Dowellille, joka oli kuollut aidsiin. Tätä ystävää ja hänen sairastumistaan muistelevat myös kappaleet "It Couldn’t Happen Here" ja "Your Funny Uncle". Viimeksi mainittu kertoo ystävän hautajaisista.


title: Pet Shop Boys

text: Kappale "My October Symphony" kuvaa Itä-Euroopassa tapahtunutta sosialismin romahdusta ja sen sävelkuluissa on laina venäläiseltä säveltäjältä Dmitri Šostakovitšilta.


title: Pet Shop Boys

text: Vuonna 1991 yhtye oli aloittamassa ensimmäistä maailmankiertuettaan. Sen markkinoimiseksi julkaistiin kahden a-puolen single "How Can You Expect to Be Taken Seriously/ Where the Streets Have No Name". Jälkimmäinen kappale oli cover-versio U2–yhtyeen kappaleesta "Where the Streets Have No Name", joka oli PSB:n versiossa liitetty yhteen Frankie Valli / The Four Seasons "Cant Take My Eyes Off You" -kappaleen kanssa. Tämä oli PSB:n suorastaan sarkastinen kannanotto siihen, että U2 tekee yhtä kaupallista ja tavanomaista musiikkia kuin muutkin yhtyeet. U2 olikin tässä vaiheessa usein Neil Tennantin ja Chris Lowen kritiikin kohteena. Heitä ärsytti kuinka henkilökohtainen ahneus verhotaan Bonon tyyliin hyväntekeväisyyden ja maailmanparantamisen esilläpitoon.


title: Pet Shop Boys

text: Pet Shop Boysin ensimmäinen maailmankiertue, jolla pääpaino oli "Behaviour"-albumin musiikilla, sai nimen "Performance-tour". Kiertue alkoi Pohjois-Amerikasta ja jatkoi sieltä Eurooppaan, jolloin PSB esiintyi myös Helsingin jäähallissa 6. toukokuuta 1991. Kiertue päättyi lopulta Isoon-Britanniaan. Konserttipaikkojen koko vaihteli pienistä teattereista stadioneihin. Kiertue sekoitti erikoisella tavalla modernia teatteria, oopperaa ja pop-musiikkia. Arvostelut suomalaisissa lehdissä luonnehtivat show’ta muun muassa "surrealistiseksi teatteriksi, jonka tahdissa voi kuitenkin tanssia". Näytöksen olivat ohjanneet David Alden ja David Fielding, jotka olivat aiemmin työskennelleet Lontoon Oopperalle. Kiertueella tallennettua materiaalia on julkaistu myöhemmin videolla "Performance". Vuoden 1991 kiertueen kokemuksista kertoo Chris Heathin kirjoittama kirja "Pet Shop Boys versus America". Chris Heath ja Pet Shop Boys ovat tehneet kirjallista yhteistyötä myöhemminkin, sillä Heath on toimittanut jo pari vuosikymmentä yhtyeen fan-club -lehteä "Literally".


title: Pet Shop Boys

text: Syksyllä 1991 julkaistiin ensimmäinen PSB kokoelma "Discography", joka kokosi yhteen kaikki siihenastiset 18 EMI-yhtiölle julkaistua singleä. Kokoelmalta julkaistut singlet olivat "Dj Culture" ja "Was It Worth It?".


title: Pet Shop Boys

text: Vuosina 1989–1992 Neil Tennant teki yhteistyötä New Order-yhtyeen solistin Bernard Sumnerin ja The Smiths-yhtyeen kitaristin Johnny Marrin kanssa. Yhteistyön tuloksena julkaistiin kaksi singleä: "Getting Away With It" ja "Disappointed". Myös Chris Lowe osallistui yhteistyöhön kappaleella "The Patience of a Saint", joka julkaistiin Marrin ja Sumnerin Electronic-yhtyeen albumilla vuonna 1991. Kesällä 1991 Electronic-yhtye esiintyi Tennat-Lowella vahvistettuna Depeche Moden stadionkonsertin lämmittelijänä New Yorkissa.


title: Pet Shop Boys

text: Heinäkuussa 1993 PSB teki vahvan paluun singlellä "Can You Forgive Her?" Kappaleen nimi pohjautui Anthony Trollopen samannimiseen romaaniin. Kappaleen tietokoneanimointiin perustuvalla videolla duo oli pukeutunut oransseihin haalareihin ja raidoitettuihin kartiohattuihin. Tämä video aloitti yhtyeen historiassa erikoisen pukeutumiskauden, jonka aikana PSB yritti videoillaan muuntautua virtuaalisiksi olennoiksi. Samaa teemaa jatkettiin seuraavalla singlellä ja videolla "Go West". Tämä Village People -cover menestyi kaupallisesti paljon paremmin kuin alkuperäinen versio. Single saavutti brittilistan ykkössijan ja tuli kuuluisammaksi kuin kappaleen alkuperäinen versio. "Go West" nousi ykköseksi myös Suomessa ja monessa muussakin maassa. Singlen suurelta osin tietokoneanimoitu video käytti hyväkseen neuvostonostalgiaa ja se oli kuvattu osin Moskovan punaisella torilla.


title: Pet Shop Boys

text: 27. syyskuuta 1993 PSB julkaisi albumin "Very". Siitä tuli yhtyeen ainut brittilistan kärkeen noussut albumi. Levy oli yhtyeen itsensä tuottama. Toisena tuottajana oli Stephen Hague, jonka kanssa PSB oli työskennellyt jo ensimmäisellä "Please"-albumillaan. Veryn alkuperäiset CD-versiot oli pakattu erikoiseen oranssiin legomaiselta vaikuttavaan muovikuoreen, joka tuli levy-yhtiölle erikoisuudestaan johtuen varsin kalliiksi. Albumista julkaistiin myös limited-edition versio "Very-Relentless", jonka II-levyllä oli kuusi pääosin instrumentaalia kappaletta. Ne olivat syntyneet Very-albumin sävellyssessioiden aikana. Very-albumilta julkaistiin vielä kolme muutakin singleä. Ne olivat: "I Wouldn´t Normally Do This Kind Of Thing", "Liberation" ja "Yesterday, When I was Mad". Kaikkien viiden "Very"-singlen vahvasti tietokoneanimoidut videot ohjasi Howard Greenhalgh.


title: Pet Shop Boys

text: Vuonna 1994 PSB teki remiksauksen Blur-yhtyeen kappaleesta "Girls and Boys". Siitä tuli euroopanlaajuinen klubihitti, jonka jälkeen PSB on saanut remiksattavakseen useiden artistien kappaleita mukaan lukien Madonna, David Bowie ja Rammstein. Joillakin kappaleilla, kuten Bowien "Hallo Spaceboy" -singlellä PSB on käytännössä rakentanut kappaleen kokonaan uudelleen. Tällä, kuten monilla muillakin remixeillä on myös Neil Tennantin kirjoittamia uusia sanoituksia ja hänen lauluääntään.


title: Pet Shop Boys

text: Vuonna 1994 PSB julkaisi TV-sarjasta "Absolutely Fabulous" tunnettujen komediennejen Jennifer Saundersin ja Joanna Lumleyn kanssa hyväntekeväisyyssinglen "Absolutely Fabulous".


title: Pet Shop Boys

text: Vuonna 1994 Pet Shop Boys julkaisi seuraajan vuonna 1986 julkaistulle "Disco"–remixalbumille. "Disco II" sisälsi yhtenäiseksi kokonaisuudeksi miksattuna joukon "Very"-albumin singleraitojen vahvasti remixattuja versioita. Tämä albumi on saanut yhtyeen albumien joukossa osakseen nuivimman arvostelun kriitikoiden käsissä.


title: Pet Shop Boys

text: Syksyllä 1994 PSB aloitti myös "Discovery"-kiertueen Aasiassa ja Etelä-Amerikassa. Viimeksi mainitussa maanosassa yleisöt olivat hyvin suuria, eli stadionluokkaa ja ottivat yhtyeen vastaan innostuneesti. Kiertueella kuvattua materiaalia on julkaistu videolla "Discovery".


title: Pet Shop Boys

text: Vuonna 1995 Pet Shop Boys julkaisi siihenastisten singlejulkaisujen b-puolten kokoelman "Alternative". Tältä kolmenkymmenen kappaleen kaksoisalbumilta singlenä julkaistiin uutena versiona vuoden 1986 "Suburbia"-singlen b-puoli "Paninaro". Kyseinen kappale on niitä harvoja, joissa päävokalistina ei ole Neil Tennant, vaan Chris Lowe. Hän luettelee italodiskotyylisessä "Paninaro"-kappaleessa pitämiään ja inhoamiaan asioita. Neljä muuta PSB-kappaletta, joissa Chris Lowe vastaa päävokaaliosuuksista (ja myös sanoituksista) ovat tähän mennessä "We All Feel Better In the Dark", "One of the Crowd", "Lies" ja "Very"-albumin päättävä virallista nimeä vailla oleva 13. kappale: "Postscript".


title: Pet Shop Boys

text: Alternative-kokoelman useimmat kappaleet eivät olleet puolivalmiita ylijäämäkappaleita, vaan monet niistä karsittiin vasta viime hetkillä pois albumijulkaisuista. Esimerkiksi kappale "Decadence" olisi Neil Tennantin mukaan ansainnut tulla julkaistuksi singlen A-puolena. Osa kokoelman materiaalista on albumin nimen mukaisesti vaihtoehtoista tai kokeellista. Niillä PSB harjoitteli erilaisia musiikin sävellys- ja tuotantotapoja. 1990-luvulla PSB julkaisi useita singlejä, joilla saattoi olla kahdesta jopa neljään b-puoliksi luokiteltavaa kappaletta. Täten voi todeta, että monet tuon aikakauden cd-singleistä olivat itse asiassa EP-levyjä.


title: Pet Shop Boys

text: Huhtikuussa 1996 PSB julkaisi singlen ”Before”, joka edelsi albumia "Bilingual". Albumi ja aivan erityisesti seuraava single, "Se a vida é" olivat vahvasti latinovaikutteisia. Vaikutteet olivat tarttuneet PSB:n musiikkiin edellisen vuoden hyvin menestyneen Latinalaisen Amerikan kiertueen ansiosta. Muut singlet tältä albumilta olivat "Single-Bilingual" ja "Red Letter Day".


title: Pet Shop Boys

text: Kesällä 1997 Pet Shop Boys esiintyi kolmen viikon ajan loppuunmyydyissä Lontoon Savoy-teatterin konserteissa. ”Somewhere”-konserttisarja tehtiin yhteistyössä taiteilija Sam Taylor Woodin kanssa. Tämä aloitti PSB:n pitkään jatkuneen yhteistyön hänen kanssaan. Yhteistyön hedelmänä on julkaistu muutamia Sam Taylor Woodin eri taiteilijanimillä julkaisemia PSB:n tuottamia singlejä.


title: Pet Shop Boys

text: Kesällä 1997 Pet Shop Boys esiintyi myös lähes 20 000 ihmiselle Turun Ruisrockin päälavalla. Ohjelma koostui varman päälle pelkästään suurista hittisingleistä. Samalla toisin menetettiin loistava yhteistyömahdollisuus: PSB olisi voinut teoriassa esittää "Hallo Spaceboy":n David Bowien kanssa, joka esiintyi päälavalla heti PSB:n jälkeen. Bovie omisti konsertissaan Neil Tennantille kappaleensa "Queen Bitch".


title: Pet Shop Boys

text: Edellisenä iltana Neil Tennant oli Tanskan Roskildessa laulanut yhdessä lontoolais-rockyhtye Sueden kanssa kappaleet ”Saturday Night” ja ”Rent”, joiden live-taltioinnit julkaistiin Sueden singlellä "Filmstar". Vuoden 1997 jälkeen PSB on esiintynyt säännöllisesti suurilla musiikkifestivaaleilla eri puolilla Eurooppaa.


title: Pet Shop Boys

text: Vuosi 1998 kului erilaisten live-esiintymisten, yhteistyö- ja hyväntekeväisyysprojektien parissa. PSB:n johdolla ja tuotannossa koottiin Noel Cowardin lauluista ”Twentieth Century Blues”-kokoelma. Albumilla oli PSB:n versio Cowardin kappaleesta ”Sail Away”. Albumilla esiintyivät myös muun muassa Elton John, Texas, Marianne Faithfull, Divine Comedy, Suede, Damon Albarn ja Robbie Williams. Samana vuonna Neil Tennant lauloi myös taustoja Robbie Williamsin ”No Regrets”-singlellä.


title: Pet Shop Boys

text: Vuonna 1998 Pet Shop Boys työskenteli näytelmäkirjailija Jonathan Harveyn kanssa tarkoituksenaan saada aikaan yhtyeen kauan haaveilema West End -musikaali. Näytelmän musiikki pohjautui osin yhtyeen tulevaan seitsemänteen studio-albumiin "Nightlife". Syksyllä 1999 julkaistulta Nigtlife-albumilta julkaistiin neljä singleä: "I Don’t Know What You Want, But I Can’t Give It Any More", "New York City Boy" ja "You Only Tell Me You Love Me When You’re Drunk". "Closer To Heaven"-kappale julkaistiin Daily Telegraph-lehden mukana jaetulla ilmaissinglellä. Kyseisestä kappaleesta tuli samaan aikaan Nightlife-levyn kanssa tuotetun West End-musikaalin nimikappale. Nightlife albumilla oli myös musikaaliin päätynyt kappale "In Denial", joka levytettiin Duettona Neil Tennantin ja Kylie Minoguen kesken. Jo vuonna 1994 PSB oli säveltänyt Minoguelle kappaleen "Falling" hänen albumilleen "Kylie Minogue".


title: Pet Shop Boys

text: Vuoden 1999 Pet Shop Boys päätti maailmankiertueen muodossa. "Nighlife Tour" -kiertueen lavasteet suunnitteli arkkitehti Zaha Hadid. Kietue ulottui Pohjois-Amerikasta Japaniin, Eurooppaan ja lopuksi Britteinsaarille. Kiertueen materiaalia julkaistiin DVD:llä "Montage". Kesällä 2000 PSB esiintyi Glastonburyn festivaaleilla päälavalla suuren ja innostuneen yleisön edessä. Vuonna 2000 PSB vastaanotti kolmannen "Ivor Novello Outstanding Contribution to Music" -palkintonsa. Koko vuoden 2000 PSB työskenteli tulevan musikaalinsa parissa.


title: Pet Shop Boys

text: Yökerhomaailmaan sijoittuvaa musikaalia "Closer To Heaven" esitettiin kesällä ja syksyllä 2001 Arts Theatre:ssa Lontoossa. Musikaalin saamat arvostelut olivat ristiriitaiset – ylistävistä erittäin kriittisiin näkemyksiin. Musikaalin esittäminen lopetettiin marraskuussa 2001 jonkin verran suunniteltua aiemmin odotettua huonomman lipunmyynnin vuoksi. Oma osansa tässä oli myös syyskuun 2001 terrori-iskuilla, jotka vähensivät kaikkien julkisten tilaisuuksien lipunmyyntiä pitkäksi aikaa. "Closer To Heaven" -musikaalia on esitetty myös vuonna 2005 Australiassa. Musikaalin kappaleet julkaistiin näyttelijöiden tulkitsemina ”Closer To Heaven” soundtrack-albumina. Musikaalia esitettiin uutena tuotantona loppuunmyydyille saleille pienessä Union Theatressa Lontoossa keväällä 2015.


title: Pet Shop Boys

text: Musikaalikokeilun jälkeen Pet Shop Boys palasi studioon levyttämään kahdeksatta albumiaan. Erilaisten tyylikokeilujen jälkeen yhtye päätyi täysin yllättävään akustiseen ja osittain jopa rock-soundiin monilla "Release"-levyn kappaleilla. Pääosin yhtyeen itsensä tuottamalla levyllä esiintyi lähes joka kappaleella entinen The Smiths- kitaristi ja Electronic -yhteistyöstä PSB:lle tuttu Johnny Marr. Kitaroiden lisäksi monilla Releasen kappaleilla soivat myös muut akustiset soittimet, kuten rummut. Albumin ensisinglen ”Home And Dry” video oli äärimmäisen minimalistinen. Se koostui lähes pelkästään saksalaisen ohjaajansa Wolfgang Tillmansin Lontoon metrossa kuvaamien hiirten touhuista. Toisen singlen, "I Get Along" videon ohjasi Bruce Weber.


title: Pet Shop Boys

text: Releasen julkaisun jälkeen PSB lähti maailmankiertueelle. Aikaisempaan verraten tämä kiertue oli riisuttu: Ei tanssijoita, taustalauljia, esiintymisasuja tai mahtipontisia lavasteita. Kiertueella oli mukana myös kaksi kitaristia, rumpali ja yhtyeen kanssa pitkään työtä tehnyt ohjelmoija Pete Gleadall. Kiertue alkoi pienimuotoisilla yliopistokeikoilla Britanniasta, josta jatkettiin hieman suurempien yleisöjen eteen eri puolilla Eurooppaa, Pohjois-Amerikkaa ja Aasiaa. Release-albumin kolmas single, "London" julkaistiin vain Saksassa.


title: Pet Shop Boys

text: Release-albumilta yli jääneistä kappaleista ja remix-versioista julkaistiin "Disco 3" -albumi helmikuussa 2003. Albumilla oli myös cover-versio Bobby Orlandon kappaleesta "Try It".


title: Pet Shop Boys

text: Vuonna 2003 PSB perusti kaksi uutta levymerkkiä; Olde English Vinyl ja Lucky Kunst. Niille on julkaistu PSB:n tuottamaa Atomizerin ja Pete Burnsin sekä Sam Taylor-Woodin materiaalia.


title: Pet Shop Boys

text: Marraskuussa 2003 Pet Shop Boys julkaisi toisen kokoelmalevynsä "PopArt"-tuplalevyn, jolle oli koottu kaikki siihenastiset EMI-levymerkille julkaistut single-kappaleet. Kokoelmalta julkaistiin kaksi singleä: "Miracles" ja "Flamboyant". Tuplalevyn ensimmäiselle puoliskolle "Pop", koottiin yhtyeen mielestä pop-kategoriaan luettavat singlet ja "Art"-puoliskolle puolestaan hieman kokeellisemmat tuotokset. Limited-edition version kolmoslevyllä "Mix" oli PSB:n omat suosikit yhtyeen lukuisten singlekappaleiden remix-versioiden joukossa.


title: Pet Shop Boys

text: Syyskuussa 2004 Pet Shop Boys esiintyi Lontoon Trafalgar Squarella ilmaiskonsertissa Dresdner Sinfoniker -orkesterin kanssa. Konsertissa esitettiin PSB:n säveltämä soundtrack Sergei Eisensteinin vuonna 1925 ohjaamaan mykkäelokuvaan "Panssarilaiva Potemkin". Koko elokuva esitettiin konsertissa valkokankaalle heijastettuna orkesterin takana. PSB:n lähes puolitoistatuntinen sävellys yhdisti elektronista ja klassista musiikkia. Joihinkin kohtiin oli myös kirjoitettu laulusanat. Myöhemmin sama esitys on toistettu Saksassa ja muutamia kertoja Britanniassa. Soudtrack julkaistiin syyskuussa 2005 nimellä "Battleship Potemkin".


title: Pet Shop Boys

text: Vuonna 2005 Pet Shop Boys esiintyi innostuneelle yleisölle Moskovan Punaisella torilla Moscow Live 8 concertin pääesiintyjänä. He esittivät muun muassa kappaleen "Go West", jonka video kuvattiin 12 vuotta aiemmin samalla paikalla.


title: Pet Shop Boys

text: Huhtikuussa 2006 Pet Shop Boys julkaisi singlen "I’m With Stupid", joka kommentoi Britannian pääministerin Tony Blairin ja Yhdysvaltain presidentin George W. Bushin välistä kanssakäymistä. Kappaleen videolla esiintyivät PSB:ta parodioivat koomikot Matt Lucas ja David Walliams "Pikku-Britannia" -sarjasta.


title: Pet Shop Boys

text: Yhdeksäs studioalbumi "Fundamental" seurasi toukokuussa. Varsin suopeat arvostelut osakseen saaneen albumin tuotti Trevor Horn. Albumista julkaistiin myös Limited Edition-versio "Fundamentalism", joka sisälsi muun muassa kappaleen "In Private", jonka PSB oli tehnyt vuonna 1989 Dusty Springfieldille. Uudella versiolla mukana oli Elton John. Samanaikaisesti albumin kanssa esitettiin Britannian Channell4 televisiokanavalla dokumentti "Pet Shop Boys – A Life in Pop". Myöhemmin julkaistiin saman dokumentin pidennetty versio DVD:llä. Tennant-Lowen lisäksi dokumentissa näkemyksiään esittävät muun muassa Trevor Horn, Robbie Williams, Brandon Flowers, Tim Rice-Oxley, Jake Shears ja Bruce Weber.


title: Pet Shop Boys

text: Toinen "Fundamental"-albumilta julkaistu single oli "Minimal". Kesäkuussa 2006 PSB aloitti maailmankiertueen Norjasta. Tämä kierue ulottui kaikkiin maanosiin Etelä-Amerikkaa myöten. Méxicossa ikuistettu konsertti julkaistiin DVD:llä nimellä "Cubism".


title: Pet Shop Boys

text: 16. lokakuuta 2006 julkaistiin kirja "Catalogue", jonka olivat kirjoittaneet Philip Hoare ja Chris Heath. Kirja pyrki saamaan yksiin kansiin koko PSB:n visuaalisen historian mukaan lukien levynkannet, musiikkivideot, kiertueet, kirjallisuuden, valokuvat ja fanclub-lehden. Samana päivänä jolloin Catalogue-kirja julkaistiin, päivänvalon näki myös "Fundamental"-levyn kolmas single "Numb". "Fundamental"-albumilta julkaistiin vielä tämän jälkeen neljäskin single: "Integral". Se julkaistiin tosin vain digitaalisesti ladattavana singleversiona.


title: Pet Shop Boys

text: Lokakuussa 2006 julkaistiin kaksoislivelevy "Concrete". Se oli tallenne Lontoon Mermaid Theatressa yhdessä BBC Concert Orchestran kanssa pidetystä konsertista. Konsertissa esitettiin sinfoniaorkesterin säestyksellä PSB:n tunnetuimpia kappaleita kolmen vuosikymmenen ajalta. Vierailijoiden joukossa tallenteella oli muun muassa Rufus Wainwright sekä Robbie Williams, joka esitti PSB-lempikappaleensa "Jealousy".


title: Pet Shop Boys

text: Vuonna 2006 PSB osallistui myös Robbie Williamsin "Rudebox"-albumin tekoon. Tällä albumilla PSB vierailee kappaleilla "We Are the Pet Shop Boys" ja "She's Madonna". Jälkimmäinen singlenä julkaistu raita oli Robbie Wiliamsin käyttöön annettu Tennant-Lowe sävellys. Kappaleen teksti kertoi Madonnan ja Guy Ritchien suhteesta.


title: Pet Shop Boys

text: Lokakuussa 2007 Pet Shop Boys julkaisi kokoelman "Disco 4". Se sisälsi kaksi remix-versiota "Fundamental"-albumin kappaleista sekä yhtyeen viimeisen kymmenen vuoden aikana remixaamia muiden artistien kuten David Bowien, Madonnan ja Rammsteinin kappaleita.


title: Pet Shop Boys

text: Helmikuussa 2009 Pet Shop Boys vastaanotti neljännen kerran merkittävän ”Outstanding Contribution to Music Award” -palkinnon levyteollisuuden Brits-gaalassa. He esittivät tilaisuudessa livenä yhdessä The Killersin Brandon Flowersin ja Lady Gagan kanssa noin kymmenen minuutin koosteen lukuisista hiteistään.


title: Pet Shop Boys

text: Vuoden 2008 lopulla Pet Shop Boys viimeisteli kymmenennen studioalbuminsa "Yes", joka julkaistiin 23. maaliskuuta 2009. Albumin tuotti Brian Higginsin luotsaama Xenomania–tuotantotiimi. Albumin avauskappale oli sen ensimmäinen single "Love etc", joka rakentuu perinteisistä aineksista, joille yhtye suosionsa aikoinaan rakensi: tarttuva melodia ja ironinen sanoitus. "Yes" julkaistiin myös rajotettuna kahden levyn "Yes etc."-painoksena.


title: Pet Shop Boys

text: "Yes" merkitsi PSB:n paluuta takaisin puhtaaseen elektropoppiin, josta yhtyeen ura lähti aikoinaan liikkeelle. Kriitikoiden arviot olivat vaihtelevia, mutta yleisen näkemyksen mukaan kyseessä oli yhtyeen onnistunein levytys sitten vuoden 1993 "Very"-albumin.


title: Pet Shop Boys

text: "Yes"-albumilla soivat syntetisaattorien lisäksi yhtyeelle jo traditioksi muodostuneeseen tapaan myös Johnny Marrin soittamat kitarat. Jousisovituksia työsti Owen Pallett. Kappaleessa "All Over The World" on lainattu musiikkiteema Pjotr Tšaikovskin baletista "Pähkinänsärkijä". "Yes"-albumin levytyksen aikana sävellettiin myös kappale "The Loving Kind", jonka PSB antoi Xenomania-tiimin tuottaman Girls Aloud-yhtyeen käyttöön. Tämä tammikuussa 2009 julkaistu single nousi Britannian top 10 listalle. Yes-albumin toinen single oli nimeltään "Did You See Me Coming". "Yes"-albumilta julkaistiin syyskuussa 2009 Saksassa kolmas single: "Beautiful People".


title: Pet Shop Boys

text: Yes-albumin julkaisun jälkeen Pet Shop Boys lähti laajalle "Pandemonium"-kiertueelle. Kiertueen yhteydessä yhtye esiintyi myös 2.7.2009 Helsingin jäähallissa, jossa innostunut yleisö sai kuulla kappaleita yhtyeen koko uran ajalta. PSB esitti tällä kiertueellaan monia sellaisia kappaleita, joita se ei koskaan ollut esittänyt livenä aikaisemmin. Yhtyeen kahdelta ensimmäiseltä albumilta esitettiin yhteensä kymmenen kappaletta.